CELEX: 62021CJ0650
Rinviju għal deċiżjoni preliminari
Politika soċjali
Ugwaljanza fit-trattament fil-qasam tal-impjieg u tax-xogħol
Direttiva 2000/78/KE
Projbizzjoni ta’ diskriminazzjoni bbażata fuq l-età
Remunerazzjoni tal-uffiċjali
Leġiżlazzjoni nazzjonali preċedenti meqjusa diskriminatorja
Klassifikazzjoni f’sistema ġdida ta’ remunerazzjoni b’referenza għall-anzjanità stabbilita skont sistema ta’ remunerazzjoni preċedenti
Korrezzjoni ta’ din l-anzjanità permezz tal-iffissar ta’ data ta’ referenza komparattiva
Natura diskriminatorja tal-klassifikazzjoni l-ġdida
Regola intiża li tisfavorixxi lill-uffiċjali ta’ età ikbar

It-talba għal deċiżjoni preliminari tirrigwarda l-interpretazzjoni tal-Artikoli 1, 2 u 6 tad-Direttiva tal-Kunsill 2000/78/KE tas‑27 ta’ Novembru 2000 li tistabbilixxi qafas ġenerali għall-ugwaljanza fit-trattament fl-impjieg u fix-xogħol (ĠU Edizzjoni Speċjali bil-Malti, Kapitolu 5, Vol. 4, p. 79), moqrija flimkien mal-Artikolu 21 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
Din it-talba tressqet fil-kuntest ta’ kawżi bejn, minn naħa, FW u CE u, min-naħa l-oħra, il-Landespolizeidirektion Niederösterreich (id-Direttorat tal-Pulizija Reġjonali ta’ Niederösterreich, l-Awstrija) u l-Finanzamt Österreich (l-Awtorità Fiskali, l-Awstrija), preċedentement il-Finanzamt Salzburg-Land (l-Awtorità Fiskali tal-Land ta’ Salzburg, l-Awstrija) (iktar’ il quddiem, flimkien, l-“awtorità fiskali”), dwar l-iffissar tal-anzjanità ta’ FW u CE fis-sistema ta’ remunerazzjoni tal-uffiċjali tal-Istat Federali.

Il
‑
kuntest ġuridiku

Id
‑
dritt tal
‑
Unjoni
L-Artikolu 1 tad-Direttiva 2000/78, intitolat “Suġġett”, jipprovdi:
“L-iskop ta’ din id-Direttiva huwa li tniżżel parametru ġenerali biex tikkumbatti diskriminazzjoni fuq bażi ta’ reliġjon jew twemmin, diżabilità, età jew orjentazzjoni sesswali f’dak li għandu x’jaqsam ma’ l-impjieg u x-xogħol, bi skop li timplimenta fl-Istati Membri il-prinċipju ta’ ugwaljanza fit-trattament.”
L-Artikolu 2 tal-imsemmija direttiva, intitolat “Il-kunċett ta’ diskriminazzjoni”, jipprovdi:
“1.      Għall-iskop ta’ din id-Direttiva, ‘il-prinċipju ta’ ugwaljanza fit-trattament’ għandu jfisser li m’għandux ikun hemm diskriminazzjoni diretta jew indiretta għall-ebda raġuni msemmija fl-Artikolu 1.
2.      Għall-iskopijiet tal-paragrafu 1:
a)      għandu jitqies li jkun hemm diskriminazzjoni diretta meta persuna tiġi trattata b’mod inqas favorevoli milli kienet tiġi trattata oħra f’sitwazzjoni simili, għar-raġunijiet imsemmija fl-Artikolu 1.
b)      għandu jitqies li jkun hemm diskriminazzjoni indiretta meta fejn dispożizzjoni, kriterju jew prattika apparentement newtrali tkun tqiegħed persuni li għandhom reliġjon jew twemmin partikolari, diżabilità partikolari, età partikolari, jew orjentazzjoni sesswali partikolari, partikolari fi żvantaġġ partikolari a paragun ma’ persuni oħra ħlief:
i)      meta dik id-dispożizzjoni, jew dak il-kriterju jew prattika jkunu oġġettivament iġġustifikati minn skop leġittimu u l-mezzi li tintlaħaq ikun approprjati u neċessarji, [...]
[...]”
L-Artikolu 3 tal-imsemmija direttiva, intitolat “Il-kamp ta’ applikazzjoni”, jipprovdi, fil-paragrafu 1(ċ) tiegħu:
“1.      Fil-limiti tal-kompetenzi konferiti lill-Komunità, din id-Direttiva għandha tapplika għall-persuni kollha, kemm fis-settur pubbliku kif ukoll f’dak privat, inklużi korpi pubbliċi, f’dak li jirrigwarda:
[...]
ċ)      il-kundizzjonijiet għall-impjieg u tax-xogħol, inklużi sensji u paga”.
L-Artikolu 6 tal-istess direttiva, intitolat “Il-ġustifikazzjoni għal trattament differenti fuq bażi ta’ età”, huwa fformulat kif ġej:
“1.      Minkejja l-Artikolu 2(2), l-Istati Membri jistgħu jipprovdu li trattament differenti fuq bażi ta’ età m’għandux jikkostitwixxi diskriminazzjoni, jekk, fil-kuntest tal-liġi nazzjonali, hu objettivament u raġonevolment iġġustifikat b’għan leġittimu, inkluża politika leġittima ta’ l-impjieg, tas-suq tax-xogħol u ta’ objettivi ta’ taħriġ professjonali, u jekk il-mezzi biex jintlaħqu dawk l-għanjiet ikunu approprjati u neċessarji.
[...]
2.      Minkejja l-Artikolu 2(2) l-Istati Membri jistgħu jipprovdu illi l-iffissar fir-rigward ta’ skemi ta’ sigurtà soċjali professjonali, ta’ età għall-parteċipazzjoni jew intitolament għall-benefiċċji ta’ l-irtirar jew ta’ l-invalidità, inkluża wkoll l-iffissar għal dawn l-iskemi ta’ etajiet differenti għal ħaddiema jew għal gruppi jew kategoriji differenti ta’ ħaddiema jew ta’ kriterji ta’ età fil-kalkoli ta’ l-attwarji fil-qafas ta’ dawn l-iskemi ma jikkostitwix diskriminazzjoni minħabba l-età, sakemm dan ma jirriżultax f’diskriminazzjoni fuq il-bażi ta’ sess.”
L-Artikolu 16 tad-Direttiva 2000/78, intitolat “Il-konformità”, jipprovdi:
“L-Istati Membri għandhom jieħdu l-miżuri neċessarji biex jiżguraw li:
a)      kwalunkwe liġijiet, regolamenti u dispożizzjonijiet amministrattivi kuntrarji għall-prinċipju ta’ ugwaljanza fit-trattament huma aboliti;
b)      kwalunkwe dispożizzjoni kuntrarja għall-prinċipju ta’ ugwaljanza fit-trattament li hija inkluża fil-kuntratti ta’ ftehim kollettiv, ir-regoli interni ta’ impriżi jew regoli li jirregolaw ix-xogħlijiet indipendenti u l-professjonijiet u organizzazzjonijiet ta’ ħaddiema u ta’ dawk li jħaddmu huma, jew jistgħu jiġu, ddikjarati nulli u bla effett jew jiġu emendati.”

Id
‑
dritt A
wstrijak
Id-dritt Awstrijak fil-qasam tar-remunerazzjoni u tal-avvanz tal-uffiċjali tal-Istat ġie emendat diversi drabi minħabba l-inkompatibbiltà ta’ ċerti dispożizzjonijiet mad-dritt tal-Unjoni. Mid-deċiżjoni tar-rinviju jirriżulta li s-sistema ġdida tar-remunerazzjoni u tal-avvanz tal-uffiċjali, li tirriżulta minn emendi leġiżlattivi adottati matul is-snin 2019 u 2020, hija intiża b’mod partikolari li ttemm diskriminazzjoni bbażata fuq l-età li toriġina mis-sistema tar-remunerazzjoni u tal-avvanz preċedentement fis-seħħ.

Il
‑
GehG tal
‑
Bil-għan li tiġi rrimedjata d-diskriminazzjoni bbażata fuq l-età li tirriżulta mill-verżjoni preċedenti tal-Gehaltsgesetz (il-Liġi dwar is-Salarji), ikkonstatata mis-sentenza tal-Qorti tal-Ġustizzja tat‑18 ta’ Ġunju 2009, Hütter (C‑88/08, EU:C:2009:381), l-Artikolu 8 tal-Gehaltsgesetz 1956 (il-Liġi dwar is-Salarji tal‑1956, BGBl. 54/1956), kif emendata mill-Bundesbesoldungsreform 2010 (il-Liġi Federali dwar ir-Riforma tas-Salarji tal-2010, BGBl. I, 82/2010) (iktar  ’il quddiem il-“GehG tal‑2010”), kien jipprovdi, fil-paragrafu 1 tiegħu:
“L-avvanz għandu jiġi  stabbilit skont data ta’ referenza. Bla ħsara għal dispożizzjoni kuntrarja f’dan l-artikolu, il-perijodu neċessarju għal avvanz lejn it-tieni skala ta’ kull kategorija ta’ impjieg huwa ta’ ħames snin u ta’ sentejn għall-iskali l-oħra.”
L-Artikolu 12 tal-GehG tal‑2010 kien jipprovdi:
“1.      Bla ħsara għar restrizzjonijiet imsemmija fil-paragrafi 4 sa 8, id-data ta’ referenza li għandha tittieħed inkunsiderazzjoni għall-avvanz fl-iskala għandha tiġi kkalkolata bl-għadd b’lura għall-jum tar-reklutaġġ fir-rigward ta’ perijodi wara t‑30 ta’ Ġunju tas-sena li matulha jkunu twettqu disa’ snin skolastiċi jew li kellhom jitwettqu wara ammissjoni fl-ewwel livell ta’ tagħlim:
1)      il-perijodi elenkati fil-paragrafu 2 għandhom jittieħdu inkunsiderazzjoni fit-totalità tagħhom;
2)      il-perijodi l-oħra
a)      li jissodisfaw il-kriterji msemmija fil-paragrafi 3 jew 3a, għandhom jittieħdu inkunsiderazzjoni fit-totalità tagħhom;
b)      li ma jissodisfawx il-kriterji msemmija fil-paragrafi 3 jew 3a
aa)      għandhom jittieħdu inkunsiderazzjoni fit-totalità tagħhom għal tliet snin u
bb)      għandhom jittieħdu inkunsiderazzjoni bin-nofs għal tliet snin addizzjonali.
1a.      Il-portata tal-perijodi li fir-rigward tagħhom sar iddatar b’lura skont il-punt 2(b)(aa) tal-ewwel subparagrafu u l-punt 6 tat-tieni subparagrafu, u tal-perijodi ta’ taħriġ li fir-rigward tagħhom sar iddatar b’lura skont il-punt 4(d) tat-tieni subparagrafu, ma tistax teċċedi t-total ta’ tliet snin. Madankollu, meta
1)      taħriġ ikkompletat skont il-punt 6 tat-tieni subparagrafu jkun eżiġa iktar minn tnax-il livell skolastiku skont id-dispożizzjonijiet tal-leġiżlazzjoni skolastika, dan il-perijodu għandu jiġi estiż b’sena għal kull livell skolastiku mwettaq lil hinn mit-tnax il-livell;
2)      apprendistat ikkompletat skont il-punt 4(d) tat-tieni subparagrafu jkun eżiġa iktar minn 36 xahar ta’ tagħlim skont id-dispożizzjonijiet imsemmija, dan il-perijodu għandu jiġi estiż b’xahar għal kull xahar tat-tagħlim ikkompletat lil hinn mit‑36 xahar.
[...]”
L-iffissar tad-data ta’ referenza għall-finijiet tad-determinazzjoni tal-avvanz ta’ uffiċjal, u għaldaqstant, tal-pożizzjoni tiegħu fis-sistema ta’ remunerazzjoni, seta’ biss isir fuq talba, konformement mal-Artikolu 113(10) u (11) tal-GehG tal‑2010, u d-dispożizzjonijiet preċedenti baqgħu barra minn hekk applikabbli fil-verżjoni tagħhom fis-seħħ fil‑31 ta’ Diċembru 2003.

Il
‑
GehG tal
‑
Bil-għan li tiġi rrimedjata d-diskriminazzjoni bbażata fuq l-età li tirriżulta mill-GehG tal‑2010 u kkonstatata mis-sentenza tal-Qorti tal-Ġustizzja tal‑11 ta’ Novembru 2014, Schmitzer (C‑530/13, EU:C:2014:2359), il-GehG tal‑2010 ġiet emendata b’effett retroattiv mill-Bundesbesoldungsreform 2015 (il-Liġi Federali dwar ir-Riforma tas-Salarji tal‑2015, BGBl. I, 32/2015), mid-Dienstrechts‑Novelle 2015 (il-Liġi tal‑2015 li temenda d-dritt tas-servizz pubbliku, BGBl. I, 65/2015) u mill-Besoldungsrechtsanpassungsgesetz (il-Liġi li Tirriforma s-Salarji tal‑2016, BGBl. I, 104/2016) (iktar  ’il quddiem il-“GehG tal‑2015”).
L-Artikolu 8 tal-GehG tal‑2015, intitolat “Klassifikazzjoni u avvanz”, kien jipprovdi, fil-paragrafu 1 tiegħu:
“[...] Il-klassifikazzjoni u l-avvanz ulterjuri għandhom jiġu stabbiliti abbażi tal-anzjanità fis sistema ta’ remunerazzjoni.”
Skont l-Artikolu 12(1) tal-GehG tal‑2015, intitolat “Anzjanità fis-sistema ta’ remunerazzjoni”:
“L-anzjanità fis-sistema ta’ remunerazzjoni tinkludi l-perijodi ta’ servizz utli għall-avvanz, miżjuda bil-perijodi ta’ servizz preċedenti eliġibbli.”
L-Artikolu 169c tal-GehG tal‑2015, li jirrigwarda l-klassifikazzjoni mill-ġdid tal-uffiċjali fis-servizz fis-sistema l-ġdida ta’ remunerazzjoni u ta’ avvanz, kien jipprovdi:
“1.      L-uffiċjali kollha fil-kategoriji ta’ remunerazzjoni u ta’ impjieg imsemmija fl-Artikolu 169d, li kienu impjegati fil‑11 ta’ Frar 2015 għandhom jiġu kklassifikati mill-ġdid fis-sistema l-ġdida ta’ remunerazzjoni stabbilita b’din il-liġi federali, skont id-dispożizzjonijiet segwenti u abbażi biss tas-salarju preċedenti tagħhom. Fl-ewwel stadju, l-uffiċjali għandhom jiġu kklassifikati, skont is-salarju preċedenti tagħhom, fi skala tas-sistema l-ġdida ta’ remunerazzjoni li fiha jinżamm is-salarju preċedenti. [...]
2.      It-trasferiment tal-uffiċjal fis-sistema l-ġdida ta’ remunerazzjoni għandu jsir permezz ta’ ffissar globali tal-anzjanità tiegħu fis-sistema ta’ remunerazzjoni. L-iffissar globali għandu jkun ibbażat fuq l-ammont ta’ trasferiment. L-ammont ta’ trasferiment għandu jikkorrispondi għas-salarju sħiħ mingħajr eventwali avvanz eċċezzjonali, li jkun intuża għall-kalkolu tas-salarju tal-uffiċjal għax-xahar ta’ Frar 2015 (ix-xahar tat-trasferiment).[...]
2a.      L-ammont li għandu jintuża bħala ammont ta’ trasferiment huwa dak tal-iskala ta’ salarju li kien effettivament deċiżiv għas-salarju mħallas għax-xahar tat-trasferiment (klassifikazzjoni skont ir-rendikont tas-salarju). Ma għandux ikun hemm eżami dwar il-korrettezza tal-bażi tas-salarju kif ukoll tal-ammont tiegħu. Għandha tittieħed inkunsiderazzjoni korrezzjoni ulterjuri tal-pagamenti tas-salarji għall-kalkolu tal-ammont ta’ trasferiment biss jekk
1)      din il-korrezzjoni ssir minħabba żbalji fattwali li saru meta d-data ddaħħlet f’sistema awtomatika ta’ pproċessar tal-informazzjoni, u
2)      id-data mdaħħla bi żball hija manifestament differenti mid-data li kellha tiddaħħal, kif jattestaw id-dokumenti diġà eżistenti fil-mument meta ddaħħlet.
[...]
3.      L-anzjanità fis-sistema ta’ remunerazzjoni tal-uffiċjal ikklassifikat mill-ġdid għandha tiġi stabbilita abbażi tal-perijodu neċessarju għall-avvanz mill-ewwel skala ta’ salarju (mill-ewwel jum) sal-iskala ta’ salarju tal-istess kategorija ta’ impjieg li għaliha huwa previst is-salarju inferjuri l-iktar qrib tal-ammont ta’ trasferiment fil verżjoni fis seħħ fit‑12 ta’ Frar 2015. Jekk l-ammont ta’ trasferiment ikun jikkorrispondi għall ammont l-iktar baxx ta’ skala ta’ salarju fl-istess kategorija ta’ impjieg, allura tinżamm din l-iskala. L-ammonti kollha pparagunati għandhom jitqarrbu għall-eqreb unità f’euros.
4.      L-anzjanità fl-iskala ta’ remunerazzjoni stabbilita fil-paragrafu 3 għandha tiżdied bit-tul bejn id-data tal-aħħar bidla għal salarju ogħla u l-iskadenza ta’ xahar ta’ trasferiment sa fejn dan it-tul ikun rilevanti għall-avvanz.
[...]”
Skont il-punt 3 tal-Artikolu 175(79) tal-GehG tal‑2015, l-Artikoli 8 u 12 ta’ dan tal-aħħar, inklużi t-titoli tagħhom, jidħlu fis-seħħ, fil-verżjoni tal-GehG tal‑2015, l-għada tal-jum tal-pubblikazzjoni, jiġifieri t‑12 ta’ Frar 2015, peress li l-verżjonijiet preċedenti kollha ta’ dawn l-artikoli ma jistgħux jibqgħu jiġu applikati fil-proċeduri pendenti jew fil-proċeduri futuri.

Il
‑
GehG tal
‑
Bl-għan li tiġi rrimedjata d-diskriminazzjoni bbażata fuq l-età li tirriżulta mill-GehG tal‑2015 u kkonstatata fis-sentenzi tal-Qorti tal-Ġustizzja tat‑8 ta’ Mejju 2019, Leitner (C‑396/17, iktar ’il quddiem is-“sentenza Leitner”, EU:C:2019:375), u tat‑8 ta’ Mejju 2019, Österreichischer Gewerkschaftsbund (C‑24/17, EU:C:2019:373), il-GehG tal‑2015 ġiet emendata mit‑2. Dienstrechts-Novelle 2019 (it-Tieni Liġi tal‑2019 li temenda d-dritt tas-servizz pubbliku, BGBl. I, 58/2019) u d-Dienstrechts‑Novelle 2020 (il-Liġi tal-2020 li temenda d-dritt tas-servizz pubbliku, BGBl. I, 153/2020) (iktar  ’il quddiem il-“GehG tal‑2020”).
Skont l-Artikolu 169f tal-GehG tal‑2020:
“1.      Għall-uffiċjali
1)      li jkunu impjegati fil-jum tal-pubblikazzjoni tat-[Tieni Liġi tal‑2019 li temenda d-dritt tas-servizz pubbliku] u
2)      li ġew ittrasferiti skont l-Artikolu 169c(1) (jekk neċessarju, flimkien mal-Artikolu 169d(3), (4) jew (6)) u
3)      li fir-rigward tagħhom, l-ewwel iffissar tad-data ta’ referenza tal-avvanz fir-rigward tal-impjieg fis-seħħ sar billi ġew esklużi l-perijodi qabel l-età ta’ 18-il sena u
4)      li għalihom, wara l-ewwel iffissar imsemmi fil-punt 3, il-perijodi qabel l-età ta’ 18‑il sena ma ttiħdux inkunsiderazzjoni skont id-dispożizzjonijiet tal-[Liġi Federali dwar ir-Riforma tas-Salarji tal‑2010] u ma kellhom affattu ebda effett fuq il-klassifikazzjoni minħabba l-fatt li l-estensjoni, li twettqet  taħt din il-liġi federali, tal-perijodu neċessarju għall-ewwel avvanz, ma kinitx ittieħdet inkunsiderazzjoni.
il-pożizzjoni [fis-sistema ta’ remunerazzjoni] għandha tiġi ffissata
ex officio
mill-ġdid permezz ta’ deċiżjoni.
[...]
3.      Meta proċeduri pendenti fil-jum tal-pubblikazzjoni tat-[Tieni Liġi tal‑2019 li temenda d-dritt tas-servizz pubbliku] ikollhom prinċipalment bħala suġġett il-kwistjoni tat-teħid inkunsiderazzjoni ta’ perijodi ta’ servizz preċedenti supplimentari, tal-iffissar mill-ġdid tad-data ta’ referenza tal-avvanz, b’mod partikolari skont l-Artikolu 113(10) fil-verżjoni tal-[Liġi Federali dwar ir-Riforma tas-Salarji tal‑2010], l-iffissar mill-ġdid tal-anzjanità fis-sistema ta’ remunerazzjoni jew tal-iffissar tal-pożizzjoni [fis-sistema ta’ remunerazzjoni] ta’ uffiċjal skont il-punt 3 tal-paragrafu 1, l-iffissar il-ġdid għandu jsir fil-kuntest ta’ dawn il-proċeduri. Fil-proċeduri pendenti fil-ġurnata tal-pubblikazzjoni tat-[Tieni Liġi tal-2019 li temenda d-dritt tas-servizz pubbliku], li fihom tali kwistjoni għandha tiġi deċiża bħala kwistjoni preliminari, l-evalwazzjoni għandha ssir bla ħsara għall-Artikolu 38 tal-Allgemeines Verwaltungsverfahrensgesetz 1991, [(il-Liġi Ġenerali dwar  Proċedura Amministrattiva BGBl. 51/1991)], skont il-paragrafu 6 tiegħu.
4.      L-iffissar il-ġdid imsemmi fil-paragrafi 1 sa 3 għandu jsir, wara li tiġi ddefinita d-data ta’ referenza komparattiva (Artikolu 169g), billi tiġi stabbilita l-anzjanità fis-sistema ta’ remunerazzjoni għat‑28 ta’ Frar 2015. L-anzjanità fis-sistema ta’ remunerazzjoni msemmija fl-Artikolu 169c għandha tiżdied bil-perijodu inkluż bejn id-data ta’ referenza komparattiva u d-data ta’ referenza tal-avvanz meta d-data ta’ referenza komparattiva  tiġi qabel id-data ta’ referenza tal-avvanz, inkella, għandha titnaqqas b’dan il-perijodu. Il-paragun isir mal-aħħar data ta’ referenza tal-avvanz li tkun ġiet stabbilita billi ġew esklużi l-perijodi qabel l-età ta’ 18-il sena.
[...]
6.      Id-determinazzjoni tar-remunerazzjonijiet issir retroattivament billi jittieħed inkunsiderazzjoni l-perijodu ta’ servizz li għandu effett fuq l-avvanz
1)      fil-każ tal-paragrafu 4 (għall-perijodi qabel l‑1 ta’ Marzu 2015 skont l-Artikolu 169c(6b), fil-verżjoni fis-seħħ u l-Artikolu 8 fil-verżjoni tal-[Liġi tal‑2015 li temenda d-dritt tas-servizz pubbliku]), skont l-anzjanità stabbilita mill-ġdid fis-sistema ta’ remunerazzjoni [...]
[...]”
L-Artikolu 169g tal-GehG tal‑2020 jipprovdi:
“1.      Id-data ta’ referenza komparattiva  għandha tiġi kkalkolata b’tali mod li l-perijodi preċedenti mwettqa wara li tkun intlaħqet l-età minima meħtieġa għax-xogħol f’sistema ta’ taħriġ b’alternanza msemmija fl-Artikolu 4(2)(b) tad-Direttiva tal-Kunsill 94/33/KE tat‑22 ta’ Ġunju 1994 dwar il-protezzjoni taż-żgħażagħ fuq ix-xogħol (ĠU Edizzjoni Speċjali bil-Malti, Kapitolu 5, Vol. 2, p. 213), li kellhom jittieħdu inkunsiderazzjoni b’mod antiċipat fil-kalkolu tad-data ta’ referenza tal-avvanz jew li kellhom jittieħdu inkunsiderazzjoni b’mod antiċipat billi ma jiġix ikkunsidrat il-limitu ta’ età ta’ 18-il sena, għandhom jittieħdu inkunsiderazzjoni bl-għadd b’lura qabel il-jum tar-reklutaġġ skont il-paragrafi 2 sa 6.
2.      Id-dispożizzjonijiet segwenti dwar id-data ta’ referenza tal-avvanz għandhom jiġu applikati fil-kalkolu tad-data ta’ referenza komparattiva skont il-paragrafi 3 sa 6:
1)      Artikolu 12 fil-verżjoni tat-[2. Dienstrechts‑Novelle 2007 (il-Liġi tal‑2007 li temenda d-dritt tas-servizz pubbliku, BGBl. I, 96/2007))],
2)      Artikolu 12a fil-verżjoni tad-[Dienstrechts‑Novelle 2011 (il-Liġi tal‑2011 li temenda d-dritt tas-servizz pubbliku, BGBl. I, 140/2011))],
3)      Artikolu 113 fil-verżjoni tad-[Dienstrechts‑Novelle 2004 (il-Liġi tal‑2004 li temenda d-dritt tas-servizz pubbliku, BGBl. I, 176/2004))],
4)      Artikolu 113a fil-verżjoni tad-[Dienstrechts‑Novelle 2007 (il-Liġi tal‑2007 li temenda d-dritt tas-servizz pubbliku, BGBl. I, 53/2007)], u
5)      l-Anness 1 fil-verżjoni tal-[Liġi tal‑2004 li temenda d-dritt tas-servizz pubbliku].
Id-dispożizzjonijiet determinanti huma d-dispożizzjonijiet dwar il-kategorija ta’ impjieg li taħtha kien jaqa’ l-uffiċjal fil-mument tal-iffissar tad-data ta’ referenza tal-avvanz imsemmija fl-aħħar sentenza tal-Artikolu 169f(4).
3.      B’deroga mid-dispożizzjonijiet imsemmija fil-punti 1 sa 5 tal-paragrafu 2
1)      il-perijodi preċedenti mwettqa qabel l-għeluq tal-età minima meħtieġa għax-xogħol fil-kuntest ta’ skema ta’ xogħol ikkombinat ma’ taħriġ imsemmija fl-Artikolu 4(2)(b) tad-Direttiva [94/33], għandhom jissostitwixxu l-perijodi mwettqa qabel l-għeluq tal-età ta’ 18-il sena;
2)      għall-uffiċjali li jappartjenu għal kategoriji ta’ impjieg li fir-rigward tagħhom id-dispożizzjonijiet dwar id-data ta’ referenza tal-avvanz jipprevedu t-teħid inkunsiderazzjoni minn qabel tal-perijodi ta’ suċċess ta’ studju li jkun sar fi stabbiliment ta’ edukazzjoni superjuri, għandhom jittieħdu inkunsiderazzjoni esklużivament minn qabel bħala perijodi ta’ suċċess ta’ studju li jkun sar fi stabbiliment ta’ edukazzjoni superjuri l-perijodi li jkunu twettqu
a)      bejn il-jum ta’ wara l‑31 ta’ Awwissu tas-sena kalendarja li fiha l-uffiċjal ikun ġie ammess fit-tnax-il livell skolastiku, u
b)      l-għada tat‑30 ta’ Ġunju tas-sena kalendarja sussegwenti.
Meta d-dispożizzjonijiet tal-leġiżlazzjoni skolastika applikabbli għall-uffiċjal ikunu jipprevedu tul tal-istudji ta’ iktar minn tnax-il sena fil-prinċipju, il-perijodu li għandu jittieħed inkunsiderazzjoni minn qabel jiżdied b’sena għal kull livell skolastiku supplimentari;
3)      bi ftehim mal-Ministru jew mal-Ministru Federali għall-Arti, għall-Kultura, għas-Servizz Pubbliku u għas-Sport, il-perijodi ta’ attività professjonali ekwivalenti msemmija fil-punt 1(a) tal-Artikolu 12(2) għandhom jittieħdu inkunsiderazzjoni fl-intier tagħhom, fejn
a)      ikunu twettqu qabel l-għeluq tal-età ta’ 18-il sena jew
b)      ikunu twettqu wara li l-għeluq tal-età ta’ 18-il sena meta t-teħid inkunsiderazzjoni ta’ perijodi oħra minn qabel kien legalment limitat fl-interess pubbliku fis-sens tal-Artikolu 12(3) fil-verżjoni fis-seħħ dak iż-żmien.
Fil-kalkolu ta’ eventwali telf waqt trasferiment, dawn il-perijodi għandhom jitqiesu bħala perijodi mwettqa inkonnessjoni ma’ ingaġġ minn awtorità lokali Awstrijaka;
4)      il-perijodi l-oħra li għandhom jittieħdu inkunsiderazzjoni bin-nofs sal-limitu massimu ta’ tliet snin, għandhom jittieħdu inkunsiderazzjoni bin-nofs sal-limitu massimu ta’ seba’ snin;
5)      il-perijodi mwettqa taħt kuntratt ta’ taħriġ bħala apprendist f’awtorità lokali għandhom jittieħdu inkunsiderazzjoni b’mod antiċipat biss jekk l-uffiċjal ikun ikkuntratta relazzjoni ta’ xogħol wara l‑31 ta’ Marzu 2000;
6)      il-perijodi ta’ attività ta’ membru tal-persunal (f’taħriġ) bħala xjentist (artist) imsemmi fl-Artikolu 6 tal-h[Bundesgesetzes über die Abgeltung von wissenschaftlichen und künstlerischen Tätigkeiten an Universitäten und Universitäten der Künste (il-Liġi Federali dwar is-Sistema Finanzjarja ta’ Attivitajiet Xjentifiċi u Artistiċi fl-Universitajiet u fl-Universitajiet tal-Arti, BGBl. 463/1974)], għandhom jittieħdu inkunsiderazzjoni minn qabel biss jekk l-uffiċjal ikun ikkuntratta relazzjoni ta’ xogħol wara t‑30 ta’ Settembru 2001.
4.      Il-perijodi l-oħra li għandhom jittieħdu inkunsiderazzjoni biss bin-nofs għandhom jittieħdu inkunsiderazzjoni b’mod antiċipat fil-kalkolu tad-data ta’ referenza komparattiva biss sa fejn dawn jaqbżu 4 snin, liema snin għandhom jittieħdu inkunsiderazzjoni bin-nofs.
5.      Meta limitu massimu jew telf, bħal fil-każ ta’ trasferiment, ikun ġie legalment previst għat-teħid inkunsiderazzjoni minn qabel ta’ perijodi mwettqa wara 18‑il sena, dawn id-dispożizzjonijiet għandhom jiġu applikati b’mod identiku għall-perijodi kollha li għandhom jittieħdu inkunsiderazzjoni.
6.      Sa fejn il-paragrafi 3 sa 5 ma jipprevedux regoli derogatorji, fit-teħid inkunsiderazzjoni b’mod antiċipat ta’ perijodi, hemm lok li tiġi kkunsidrata r-
res judicata
fir-rigward tal-perijodi mwettqa wara l-età ta’ 18‑il sena, meta dawn ikunu diġà ttieħdu kompletament inkunsiderazzjoni b’mod antiċipat jew ma jkunux b’hekk ittieħdu inkunsiderazzjoni waqt l-iffissar tad-data ta’ referenza tal-avvanz (l-aħħar sentenza tal-Artikolu 169(4)) skont id-dispożizzjonijiet tal-punti 1 sa 5 tal-paragrafu 2, jew il-verżjonijiet preċedenti ta’ dawn id-dispożizzjonijiet.”

Il
‑
kawża prinċipali u d
‑
domandi preliminari
FW u CE huma uffiċjali tal-Istat Federali Awstrijak.
FW, imwieled fl-1970, kien apprendist mill‑1 ta’ Settembru 1985 sal‑1 ta’ Awwissu 1988 f’impriża pubblika. Fl‑1 ta’ Lulju 1991, huwa beda jaħdem mas-servizz pubbliku federali Awstrijak. Id-data tas‑17 ta’ Settembru 1989 intgħażlet bħala d-data ta’ referenza tal-avvanz tiegħu u tal-pożizzjoni tiegħu fis-sistema ta’ remunerazzjoni.
CE, li twieled fl‑1972, kien apprendist mill‑1 ta’ Settembru 1987 sal‑31 ta’ Awwissu 1990 ma’ awtorità lokali Awstrijaka. Huwa ngħaqad mas-servizz pubbliku federali Awstrijak fl‑1 ta’ Novembru 1995. Id-data tat‑23 ta’ Settembru 1990 intgħażlet bħala d-data ta’ referenza tal-avvanz tiegħu u tal-pożizzjoni tiegħu fis-sistema ta’ remunerazzjoni.
Matul is-sena 2010, wara l-promulgazzjoni tal-Liġi dwar ir-Riforma tas-Salarji tal‑2010, FW u CE ppreżentaw kull wieħed talba intiża li tiġi ffissata data ta’ referenza ġdida tal-avvanz tagħhom sabiex il-perijodi eliġibbli mwettqa qabel l-għeluq tat‑18-il sena tagħhom ukoll jittieħdu inkunsiderazzjoni u sabiex il-pożizzjoni tagħhom fl-iskala ta’ remunerazzjoni tiġi aġġustata konsegwentement.
Meta ddeċidiet fuq dawn it-talbiet, l-awtorità fiskali sussegwentement iffissat dati ta’ referenza ġodda għal FW u CE, jiġifieri, rispettivament, l‑1 ta’ Settembru 1986 u l‑1 ta’ Lulju 1987. Madankollu, hija rrifjutat, abbażi tad-dritt nazzjonali fis-seħħ, kull bidla fil-pożizzjoni ta’ dawn tal-aħħar fis-sistema ta’ remunerazzjoni.
Matul is-sena 2013, FW ressaq mill-ġdid talba intiża li tiġi ffissata  data ta’ referenza għall-avvanz fl-iskala tiegħu u tal-pożizzjoni fis-sistema ta’ remunerazzjoni li tirriżulta minnha kif ukoll għall-ħlas tal-arretrati tar-remunerazzjoni li jieħdu inkunsiderazzjoni l-perijodi eliġibbli li huwa kien wettaq qabel l-età ta’ 18‑il sena.
CE, min-naħa tiegħu, talab, matul is-sena 2015, il-ħlas tal-arretrati tar-remunerazzjoni dovuti minħabba d-data ta’ referenza l-ġdida tal-avvanz tiegħu, kif iffissata wara t-talba tiegħu f’dan is-sens fl‑2010, kif ukoll ir-rettifika tal-ammont ta’ trasferiment, previst fl-Artikolu 169c(2) tal-GehG tal‑2015.
Peress li l-awtorità fiskali ċaħdet it-talba ta’ FW u naqset milli tieħu deċiżjoni fi żmien xieraq fuq it-talba ta’ CE, dawn tal-aħħar ippreżentaw rikors kull wieħed quddiem il-Bundesverwaltungsgericht (il-Qorti Amministrattiva Federali, l-Awstrija). Permezz ta’ sentenzi tat‑28 ta’ Settembru 2020, fir-rigward ta’ FW, u tas‑27 ta’ Ottubru 2020, fir-rigward ta’ CE, din il-qorti avvanzat id-data ta’ referenza tal-avvanz ta’ FW b’jum, jiġifieri s‑16 ta’ Settembru 1989, u dik ta’ CE b’erbat ijiem, jiġifieri d‑19 ta’ Settembru 1990, filwaqt li ċaħdet il-parti tar-rikorsi intiżi għall-ħlas tal-arretrati tar-remunerazzjoni.
Sussegwentement, FW u CE appellaw fuq punti ta’ liġi  kontra dawn is-sentenzi quddiem il-qorti tar-rinviju, jiġifieri l-Verwaltungsgerichtshof (il-Qorti Amministrattiva, l-Awstrija).
Preliminarjament, din il-qorti tindika li s-sistema ta’ remunerazzjoni Awstrijaka tas-servizz pubbliku kienet inizjalment ibbażata fuq il-prinċipju li l-perijodi ta’ attività ta’ uffiċjal imwettqa qabel l-età ta’ 18‑il sena ma kellhomx jittieħdu inkunsiderazzjoni sabiex tiġi ddeterminata d-data ta’ referenza tal-avvanz.
F’dan ir-rigward, il-qorti tar-rinviju tfakkar li kien biss wara s-sentenza tat‑18 ta’ Ġunju 2009, Hütter (C‑88/08, EU:C:2009:381), li fiha l-Qorti tal-Ġustizzja kkonstatat li r-regoli għad-determinazzjoni tar-remunerazzjoni tal-uffiċjali Awstrijaċi kienu kuntrarji għad-dritt tal-Unjoni sa fejn dawn ma kinux jipprevedu t-teħid inkunsiderazzjoni tal-perijodi ta’ servizz imwettqa qabel l-età ta’ 18‑il sena, li l-leġiżlatur nazzjonali adotta l-Liġi Federali għar-Riforma tas-Salarji tal‑2010.
Wara d-dħul fis-seħħ ta’ din il-liġi, il-perijodi mwettqa qabel l-età ta’ 18‑il sena setgħu, skont id-dispożizzjonijiet tal-GehG tal‑2010, jittieħdu inkunsiderazzjoni sabiex tiġi ddeterminata d-data ta’ referenza tal-avvanz, iżda biss fuq talba tal-uffiċjal ikkonċernat u bil-konsegwenza li l-perijodu neċessarju għall-avvanz mill-ewwel għat-tieni skala kien estiż bi tliet snin.  Madankollu, fis-sentenza tagħha tal‑11 ta’ Novembru 2014, Schmitzer (C‑530/13, EU:C:2014:2359), il-Qorti tal-Ġustizzja ddeċidiet, essenzjalment, li d-Direttiva 2000/78 tipprekludi leġiżlazzjoni nazzjonali li, sabiex ittemm diskriminazzjoni bbażata fuq l-età, tieħu inkunsiderazzjoni perijodi ta’ taħriġ u ta’ servizz qabel l-età ta’ 18‑il sena iżda li, fl-istess waqt, tintroduċi fir-rigward biss tal-uffiċjali vittmi ta’ din id-diskriminazzjoni estensjoni ta’ tliet snin tal-perijodu neċessarju sabiex ikun hemm avvanz mill-ewwel għat-tieni skala ta’ kull kategorija ta’ impjieg u ta’ kull kategorija salarjali.
Il-qorti tar-rinviju tippreċiża li l-leġiżlatur nazzjonali sussegwentement adotta l-Liġi Federali ta’ Riforma tas-Salarji tal‑2015 u l-Liġi li Tirriforma s-Salarji tal‑2016, sabiex jissostitwixxi, għall-uffiċjali li kienu fis-servizz fil‑11 ta’ Frar 2015, is-sistema ta’ remunerazzjoni, ibbażata fuq id-data ta’ referenza tal-avvanz, b’sistema ġdida, ibbażata fuq l-anzjanità fis-sistema ta’ remunerazzjoni, billi introduċa mekkaniżmu ta’ klassifikazzjoni mill-ġdid imwettaq abbażi ta’ “ammont ta’ trasferiment”, ikkalkolat skont ir-regoli tal-GehG tal‑2010 u għalhekk, fl-aħħar mill-aħħar, ibbażat, fir-rigward tal-membri tal-persunal li ġew irreklutati qabel id-dħul fis-seħħ tal-GehG tal‑2010, jiġifieri qabel l‑31 ta’ Awwissu 2010, fuq id-dispożizzjonijiet tal-verżjoni preċedenti tal-GehG li, sabiex tittieħed inkunsiderazzjoni l-esperjenza professjonali li tippreċedi r-reklutaġġ, kienu jagħmlu distinzjoni skont jekk din l-esperjenza twettqitx qabel jew wara l-għeluq it-18‑il sena tal-persuni kkonċernati, u li n-natura diskriminatorja tagħhom kienet ġiet ikkonstatata mis-sentenza tat‑18 ta’ Ġunju 2009, Hütter (C‑88/08, EU:C:2009:381).
F’dan ir-rigward, permezz tas-sentenza tagħha Leitner, il-Qorti tal-Ġustizzja ddeċidiet li d-dritt tal-Unjoni kien jipprekludi wkoll is-sistema ta’ remunerazzjoni u ta’ avvanz li tirriżulta mill-GehG tal‑2015, billi qieset, essenzjalment, li din il-leġiżlazzjoni ma kinitx f’pożizzjoni li tistabbilixxi sistema nondiskriminatorja għall-uffiċjali żvantaġġati mis-sistema ta’ remunerazzjoni u ta’ avvanz li tirriżulta mill-GehG tal‑2010, peress li hija kienet iżżomm definittivament fir-rigward tagħhom id-diskriminazzjoni bbażata fuq l-età stabbilita minn din is-sistema.
Il-qorti tar-rinviju tindika li l-leġiżlatur Awstrijak adotta t-Tieni Liġi tal‑2019 li temenda d-dritt tas-servizz pubbliku sabiex il-leġiżlazzjoni nazzjonali ssir konformi mad-Direttiva 2000/78 u mal-ġurisprudenza msemmija iktar  ’il fuq tal-Qorti tal-Ġustizzja, b’mod partikolari mas-sentenza Leitner. Din il-liġi tikkonċerna lill-uffiċjali li kienu s-suġġett ta’ trasferiment lejn is-sistema l-ġdida ta’ remunerazzjoni abbażi tal-anzjanità tagħhom fis-sistema ta’ remunerazzjoni applikabbli dak iż-żmien mingħajr teħid inkunsiderazzjoni sussegwenti tal-perijodi li jikkonċernawhom imwettqa qabel l-età ta’ 18‑il sena. Il-leġiżlatur Awstrijak b’hekk stabbilixxa l-bażi għal klassifikazzjoni ġdida applikata
ex officio
, li permezz tagħha hija prevista, skont l-Artikoli 169f u 169 g tal-GehG tal‑2020, evalwazzjoni mill-ġdid,
ex officio
, tal-perijodi eliġibbli qabel l-għeluq it-18‑il sena tal-uffiċjal permezz tad-determinazzjoni ta’ data ta’ referenza komparattiva.
Il-qorti tar-rinviju tistaqsi dwar jekk it-Tieni Liġi tal‑2019 li temenda d-dritt tas-servizz pubbliku neħħietx id-diskriminazzjoni kkonstatata preċedentement mill-Qorti tal-Ġustizzja.
L-ewwel, din il-qorti tosserva li s-sistema ta’ remunerazzjoni prevista mill-GehG tal‑2020 tkompli tkun ibbażata fuq mekkaniżmu ta’ trasferiment tal-uffiċjali abbażi tal-anzjanità fis-sistema ta’ remunerazzjoni applikabbli fit‑28 ta’ Frar 2015, li d-determinazzjoni tagħha tqieset li hija diskriminatorja mill-Qorti tal-Ġustizzja fis-sentenza tagħha Leitner. Huwa minnu li s-salarju tax-xahar ta’ Frar 2015, jiġifieri dak li jikkorrispondi għax-xahar tat-trasferiment, huwa korrett bid-differenza bejn id-data ta’ referenza tal-avvanz u d-data ta’ referenza komparattiva prevista fl-Artikolu 169g tal-GehG tal‑2020. Madankollu, iż-żieda minn tliet snin għal seba’ snin tal-limitu massimu tal-“perijodi l-oħra” li għandhom jittieħdu inkunsiderazzjoni bin-nofs, prevista fil-punt 4  tal-Artikolu 169g(3) hija kkumpensata bit-tnaqqis b’rata fissa stabbilit fil-paragrafu 4 tal-imsemmi artikolu, li jipprovdi li dawn il-perijodi għandhom jittieħdu inkunsiderazzjoni fil-kalkolu tad-data ta’ referenza komparattiva biss sa fejn dawn jeċċedu erba’ snin.
It-tieni, il-qorti tar-rinviju tosserva li, skont il-punti (3) u (4) tal-Artikolu 169f(1) tal-GehG tal‑2020, l-uffiċjali li fir-rigward tagħhom, wara s-sottomissjoni ta’ talba f’dan is-sens qabel id-dħul fis-seħħ tat-Tieni Liġi tal‑2019 li temenda d-dritt tas-servizz pubbliku, id-data ta’ referenza ġiet ikkalkolata mill-ġdid fid-dawl tal-perijodi eliġibbli mwettqa qabel l-età ta’ 18‑il sena u li l-pożizzjoni tagħhom fis-sistema ta’ remunerazzjoni ġiet irreveduta konsegwentement, ma humiex eliġibbli għall-iffissar ġdid ta’ din il-pożizzjoni prevista fl-Artikolu 169g tal-GehG tal‑2020. Min-naħa l-oħra, meta uffiċjali, bħal f’dan il-każ, kienu ssottomettew tali talbiet u kienu kisbu wkoll l-iffissar ta’ data ta’ referenza ġdida iżda mingħajr ma dan kien għad kellu effett fuq il-pożizzjoni tagħhom fl-iskala ta’ remunerazzjoni, dawn l-uffiċjali issa jkunu suġġetti għall-applikazzjoni tal-Artikolu 169g tal-GehG tal‑2020 u għalhekk ikunu jinsabu fir-riskju li, bħal f’dan il-każ, ma jibbenefikaw minn ebda titjib reali tad-data ta’ referenza u għalhekk lanqas mill-pożizzjoni tagħhom fl-iskala ta’ remunerazzjoni. Mill-ġurisprudenza tal-Qorti tal-Ġustizzja jirriżulta, b’mod partikolari mis-sentenza tas‑16 ta’ Lulju 2020, État belge (Riunifikazzjoni tal-familja– Wild minuri) (C‑133/19, C‑136/19 u C‑137/19, EU:C:2020:577, punt 42 kif ukoll il-ġurisprudenza ċċitata), li ma huwiex konformi mal-prinċipji ta’ ugwaljanza fit-trattament u ta’ ċertezza legali li s-suċċess ta’ talba jiddependi mill-ħeffa li biha din tiġi pproċessata jew li biha tittieħed deċiżjoni dwar rikors, u għalhekk minn ċirkustanzi li ma humiex imputabbli lill-applikant.
It-tielet, il-qorti tar-rinviju tirrileva li, fil-kuntest tad-determinazzjoni tad-data ta’ referenza komparattiva, il-punt 5 tal-Artikolu 169g(3)  tal-GehG tal‑2020 jipprevedi t-teħid inkunsiderazzjoni sħiħ tal-perijodi ta’ taħriġ biss meta l-uffiċjal ikkonċernat ikun ġie rreklutat minn kollettività territorjali nazzjonali wara l‑31 ta’ Marzu 2000. Kuntrarjament, il-perijodi ta’ taħriġ imwettqa mill-uffiċjali rreklutati qabel din id-data jistgħu jittieħdu inkunsiderazzjoni bin-nofs biss bħala “perijodi oħra”. Minn dan jirriżulta li, sa fejn din is-sistema tiżvantaġġa lill-uffiċjali rreklutati qabel l-imsemmija data, li huma ġeneralment ikbar fl-età, din tista’ tikkostitwixxi diskriminazzjoni indiretta bbażata fuq l-età.
F’dawn iċ-ċirkustanzi, il-Verwaltungsgerichtshof (il-Qorti Amministrattiva) iddeċidiet li tissospendi l-proċeduri quddiemha u li tagħmel id-domandi li ġejjin lill-Qorti tal-Ġustizzja għal deċiżjoni preliminari:
“1)      Id-dritt tal-Unjoni, b’mod partikolari l-Artikoli 1, 2 u 6 tad-Direttiva [2000/78], flimkien mal-Artikolu 21 tal-[Karta], għandu jiġi interpretat fis-sens li jipprekludi leġiżlazzjoni nazzjonali li tissostitwixxi sistema ta’ remunerazzjoni li tiddiskrimina abbażi tal-età b’sistema ta’ remunerazzjoni fejn il-klassifikazzjoni ta’ uffiċjal tibqa’ tiġi ddeterminata b’mod diskriminatorju abbażi ta’ anzjanità salarjali taħt is-sistema ta’ remunerazzjoni antika b’riferiment għal xahar partikolari ta’ tranżizzjoni (Frar 2015), għalkemm hija suġġetta għal korrezzjoni fir-rigward tal-perijodi ta’ servizz preċedenti stabbiliti inizjalment permezz tad-determinazzjoni ta’ data ta’ riferiment komparattiva, iżda li tipprovdi li, fir-rigward tal-perijodi mwettqa wara l-għeluq it-18-il sena, huma biss il-perijodi l-oħra, li nofshom għandhom jittieħdu inkunsiderazzjoni, li jistgħu jiġu suġġetti għal reviżjoni, u li tipprovdi li l-estensjoni ta’ erba’ snin tal-perijodu li fih għandhom jittieħdu inkunsiderazzjoni perijodi ta’ servizz preċedenti tiġi kkuntrastata mal-fatt li l-perijodi l-oħra, li nofshom għandhom jittieħdu inkunsiderazzjoni, huma biss inklużi fil-kalkolu tad-data ta’ riferiment komparattiva sa fejn jeċċedu erba’ snin, li nofshom għandhom jittieħdu inkunsiderazzjoni (tnaqqis b’rata fissa tal-perijodu ta’ erba’ snin, li nofshom għandhom jittieħdu inkunsiderazzjoni)?
2)      Ir-risposta għall-ewwel domanda tkun differenti fi proċeduri fejn, minkejja li kienet diġà ġiet stabbilita data ta’ riferiment għall-finijiet ta’ avvanz qabel id-dħul fis-seħħ ta’ 2. Dienstrechts-Novelle 2019 (it-Tieni Riforma tas-Servizz Pubbliku tal-2019), din kien għad ma kellhiex effett fuq l-istatus salarjali tal-uffiċjal, peress li d-deċiżjoni tal-awtorità kienet għadha ma ttiħditx b’applikazzjoni diretta tad-dritt tal-Unjoni, u fejn id-data ta’ riferiment komparattiva għandha tiġi kkalkolata mill-ġdid b’teħid inkunsiderazzjoni tad-data ta’ riferiment għall-finijiet ta’ avvanz iddeterminata b’mod diskriminatorju abbażi tal-età mingħajr teħid inkunsiderazzjoni tad-data ta’ riferiment għall-finijiet ta’ avvanz li tkun ġiet iddeterminata fil-frattemp, u l-perijodi l-oħra, li nofshom għandhom jittieħdu inkunsiderazzjoni, huma suġġetti għat-tnaqqis b’rata fiissa?
Id-dritt tal-Unjoni, b’mod partikolari l-Artikoli 1, 2 u 6 tad-Direttiva 2000/78, flimkien mal-Artikolu 21 tal-Karta, għandu jiġi interpretat fis-sens li jipprekludi leġiżlazzjoni nazzjonali li tipprovdi li, minkejja determinazzjoni mill-ġdid tal-anzjanità salarjali u tal-istatus salarjali, perijodi li jkunu twettqu matul taħriġ ma’ awtorità reġjonali nazzjonali għandhom jittieħdu inkunsiderazzjoni fid-determinazzjoni tad-data ta’ riferiment komparattiva biss jekk l-uffiċjal ikun ġie rreklutat wara l-31 ta’ Marzu 2000 u li, f’każ kuntrarju, tali perijodi għandhom jittieħdu inkunsiderazzjoni bħala perijodi oħra, li nofshom għandhom jittieħdu inkunsiderazzjoni, u għalhekk huma suġġetti għat-tnaqqis b’rata fissa, bil-konsegwenza li din il-leġiżlazzjoni għandha t-tendenza li tiżvantaġġa lill-uffiċjali li għandhom anzjanità itwal?”

Il
‑
proċedura quddiem il
‑
Qorti tal
‑
Ġustizzja
Permezz ta’ ittra tal‑21 ta’ Settembru 2022, il-Gvern Awstrijak informa lill-Qorti tal-Ġustizzja b’emenda leġiżlattiva li saret wara d-deċiżjoni tar-rinviju, jiġifieri t-tħassir, b’effett retroattiv, tal-punt 4 tal-Artikolu 169f(1) tal-GehG tal‑2020 mid-Dienstrechts‑Novelle 2022 (il-Liġi tal‑2022 li temenda d-dritt tas-servizz pubbliku, BGBl. I, 137/2022).
Sussegwentement, il-Qorti tal-Ġustizzja indirizzat talba għal kjarifika lill-qorti tar-rinviju fejn stednitha tippreċiża, l-ewwel, jekk hija setgħetx tikkonferma l-imsemmija emenda leġiżlattiva, it-tieni, jekk xtaqitx iżżomm ir-rinviju għal deċiżjoni preliminari tagħha f’dawn iċ-ċirkustanzi u, it-tielet, fl-affermattiv, liema konsegwenzi għandhom jinsiltu minn din l-emenda leġiżlattiva fir-rigward ta’ dan ir-rinviju għal deċiżjoni preliminari.
Permezz ta’ ittra tad‑19 ta’ Ottubru 2022, il-qorti tar-rinviju, l-ewwel, ikkonfermat it-tħassir, b’effett retroattiv, tal-punt 4 tal-Artikolu 169f(1) tal-GehG tal‑2020. Sussegwentement, hija indikat li l-ewwel u t-tielet domanda ma humiex ikkonċernati minn din l-emenda leġiżlattiva. Fl-aħħar, fir-rigward tat-tieni domanda, l-emenda leġiżlattiva inkwistjoni ma għandhiex effett fuq ir-rilevanza tagħha, peress li din id-domanda tirrigwarda, qabelxejn, l-interpretazzjoni tal-Artikolu 169f(3) tal-GehG tal‑2020. Skont ir-regoli proċedurali nazzjonali, l-interpretazzjoni pprovduta mill-qorti tar-rinviju ssir, fi kwalunkwe każ, fid-dawl tas-sitwazzjoni fattwali u legali eżistenti fid-data tad-deċiżjoni amministrattiva kkontestata fil-kuntest tal-kawża prinċipali, raġuni li għaliha l-emendi leġiżlattivi adottati sussegwentement ma humiex rilevanti, anki jekk dawn għandhom effett retroattiv. Konsegwentement, din il-qorti ddeċidiet li żżomm din it-talba għal deċiżjoni preliminari fl-intier tagħha.

Fuq id
‑
domandi preliminari

Fuq l
‑
ewwel domanda
Permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikoli 1, 2 u 6 tad-Direttiva 2000/78, moqrija flimkien mal-Artikolu 21 tal-Karta, għandhomx jiġu interpretati fis-sens li jipprekludu leġiżlazzjoni nazzjonali li tipprovdi li l-klassifikazzjoni ta’ uffiċjal hija stabbilita abbażi tal-anzjanità tiegħu fl-iskala ta’ remunerazzjoni ta’ sistema antika ta’ remunerazzjoni meqjusa diskriminatorja sa fejn din is-sistema kienet tippermetti biss it-teħid inkunsiderazzjoni, għall-finijiet ta’ din l-anzjanità, ta’ perijodi eliġibbli li jippreċedu r-reklutaġġ tal-uffiċjal imwettqa b’effett mill-età ta’ 18‑il sena bl-esklużjoni ta’ dawk imwettqa qabel din l-età, fejn din il-leġiżlazzjoni tipprovdi li korrezzjoni tal-perijodi eliġibbli tal-uffiċjal li jippreċedu r-reklutaġġ tiegħu, kif ikkalkolati inizjalment, issir billi tiġi ddeterminata data ta’ referenza komparattiva, li għall-finijiet tagħha, sabiex tiġi kkalkolata din l-anzjanità, jittieħdu inkunsiderazzjoni l-perijodi eliġibbli li jippreċedu r-reklutaġġ imwettqa qabel ma dan l-uffiċjal għalaq it‑18-il sena meta, minn naħa, fir-rigward tal-perijodi wara t‑tmintax-il sena, huma biss il-“perijodi l-oħra” li għandhom jiġu kkunsidrati bin-nofs, li jittieħdu inkunsiderazzjoni u, min-naħa l-oħra, l-imsemmija “perijodi oħra” jiżdiedu minn tlieta sa seba’ snin iżda jittieħdu inkunsiderazzjoni biss sa fejn jeċċedu erba’ snin.
Preliminarjament, għandu jiġi enfasizzat li, f’dan il-każ, tqum għalhekk il-kwistjoni dwar jekk differenza fit-trattament ibbażata fuq l-età kkonstatata mill-Qorti tal-Ġustizzja tistax titqies li ġiet eliminata, peress li l-leġiżlazzjoni nazzjonali intiża li telimina definittivament din id-differenza fit-trattament tipprevedi li, fil-kuntest tal-kalkolu l-ġdid tal-anzjanità ta’ uffiċjal fl-iskala tar-remunerazzjonijiet, il-perijodi eliġibbli li jippreċedu r-reklutaġġ għandhom ukoll jittieħdu inkunsiderazzjoni meta dawn jitwettqu qabel l-età ta’ 18‑il sena, u dan b’mod partikolari bħala “perijodi oħra” li għandhom jittieħdu inkunsiderazzjoni bin-nofs matul perijodu ta’ seba’ snin minflok perijodu ta’ tliet snin previst mil-leġiżlazzjoni nazzjonali preċedenti, iżda fejn l-imsemmija perijodi jippermettu li tiġi ddeterminata l-anzjanità fl-iskala tar-remunerazzjonijiet biss fil-każ fejn dawn jeċċedu erba’ snin.
F’dan ir-rigward, għandu jitfakkar li l-projbizzjoni ta’ kwalunkwe diskriminazzjoni bbażata, b’mod partikolari, fuq l-età hija stabbilita fl-Artikolu 21 tal-Karta u li din il-projbizzjoni ġiet ikkonkretizzata mid-Direttiva 2000/78 fil-qasam tal-impjieg u tax-xogħol (sentenza tas‑17 ta’ Novembru 2022, Ministero dell’Interno (Limitu ta’ età għar-reklutaġġ ta’ kummissarji tal-pulizija), C‑304/21, EU:C:2022:897, punt 36 u l-ġurisprudenza ċċitata).
Għalhekk, qabelxejn għandu jiġi eżaminat jekk il-leġiżlazzjoni nazzjonali inkwistjoni fil-kawża prinċipali tistabbilixxix differenza fit-trattament fis-sens tal-Artikolu 2(1) tad-Direttiva 2000/78.
F’dan ir-rigward, għandu jitfakkar li, skont din id-dispożizzjoni, il-“prinċipju ta’ ugwaljanza fit-trattament” ifisser li ma għandux ikun hemm diskriminazzjoni diretta jew indiretta bbażata fuq waħda mir-raġunijiet imsemmija fl-Artikolu 1 ta’ din id-direttiva. L-Artikolu 2(2)(a) tagħha jippreċiża li, għall-finijiet tal-Artikolu 2(1) tagħha, tirriżulta diskriminazzjoni diretta meta persuna tiġi ttrattata b’mod inqas favorevoli minn persuna oħra f’sitwazzjoni paragunabbli, abbażi ta’ waħda mir-raġunijiet imsemmija fl-Artikolu 1 tal-imsemmija direttiva.
Fil-kawża prinċipali, il-kategoriji ta’ persuni rilevanti għall-finijiet ta’ dan il-paragun huma, minn naħa, l-uffiċjali li wettqu perijodi eliġibbli, anki jekk parzjalment, qabel l-għeluq tal-età ta’ 18‑il sena u, min-naħa l-oħra, dawk li wettqu tali perijodi tal-istess natura u ta’ tul paragunabbli wara li l-għeluq ta’ din l-età.
Mill-proċess li għandha l-Qorti tal-Ġustizzja jirriżulta li l-leġiżlatur Awstrijak, bl-adozzjoni tat-Tieni Liġi tal‑2019 li temenda d-dritt tas-servizz pubbliku, introduċa sistema ġdida ta’ ffissar tal-anzjanità tal-uffiċjali fis-sistema ta’ remunerazzjoni sabiex il-leġiżlazzjoni nazzjonali ssir konformi mal-ġurisprudenza tal-Qorti tal-Ġustizzja li tirriżulta mis-sentenza Leitner.
B’mod iktar partikolari, bl-adozzjoni tal-Artikolu 169f(1) tal-GehG tal‑2020, l-imsemmi leġiżlatur ried jistabbilixxi,
ex officio
, fl-iskala ta’ remunerazzjoni, il-pożizzjoni tal-uffiċjali fis-servizz li kienu s-suġġett ta’ mekkaniżmu ta’ klassifikazzjoni mill-ġdid imwettaq abbażi ta’ “ammont ta’ trasferiment” skont l-Artikolu 169c(2) tal-GehG tal‑2015, filwaqt li dan l-ammont ta’ trasferiment kien jiġi ddeterminat abbażi ta’ dispożizzjonijiet li jagħmlu distinzjoni, fir-rigward tat-teħid inkunsiderazzjoni tal-perijodi eliġibbli preċedenti għar-reklutaġġ, skont jekk il-perijodi inkwistjoni kinux jinsabu qabel jew wara l-għeluq tat‑18‑il sena tal-persuni kkonċernati.
Fis-sentenza tagħha Leitner, il-Qorti tal-Ġustizzja ddeċidiet li t-trasferiment tal-uffiċjali fis-servizz lejn sistema ġdida ta’ remunerazzjoni u ta’ avvanz, imwettaq konformement mal-imsemmi Artikolu 169c(2) tal-GehG tal‑2015, li fil-kuntest tiegħu l-ewwel klassifikazzjoni ta’ dawn l-uffiċjali kienet tiġi ddeterminata skont l-aħħar salarju tagħhom irċevut taħt is-sistema preċedenti, kien iżomm id-diskriminazzjoni diretta bbażata fuq l-età, fis-sens tad-Direttiva 2000/78, stabbilita minn din is-sistema preċedenti.
Għaldaqstant, għandu jiġi evalwat jekk l-emendi introdotti permezz tat-Tieni Liġi tal‑2019 li temenda d-dritt tas-servizz pubbliku eliminawx effettivament u definittivament l-imsemmija diskriminazzjoni diretta bbażata fuq l-età, inerenti fis-sistema ta’ remunerazzjoni antika.
Fir-rigward tad-determinazzjoni mill-ġdid tal-anzjanità fl-iskala ta’ remunerazzjoni, kif stabbilita minn din il-liġi, għandu jiġi enfasizzat li din tinvolvi żewġ stadji. L-ewwel, tintuża l-anzjanità fis-sistema ta’ remunerazzjoni applikabbli għar-remunerazzjonijiet tat‑28 ta’ Frar 2015, konformement mal-Artikolu 169f(4) tal-GehG tal‑2020. Din l-anzjanità hija kkalkolata abbażi tal-ammont ta’ trasferiment fis-sens tal-Artikolu 169c(2) tal-GehG tal‑2015, jiġifieri r-remunerazzjoni grossa li serviet bħala bażi għall-kalkolu tar-remunerazzjoni mensili ta’ uffiċjal għax-xahar ta’ Frar 2015 (xahar ta’ trasferiment).
It-tieni, l-anzjanità fl-iskala ta’ remunerazzjoni tista’, skont it-tieni sentenza tal-Artikolu 169f(4) tal-GehG tal‑2020, tkun is-suġġett ta’ korrezzjoni permezz tat-teħid inkunsiderazzjoni tad-differenza bejn id-data ta’ referenza tal-avvanz u data ta’ referenza komparattiva, ikkalkolata skont il-modalitajiet imsemmija fl-Artikolu 169g tal-GehG tal‑2020, sabiex, jekk ikun il-każ, l-imsemmija anzjanità tiżdied bit-tul tal-iżvantaġġ imġarrab preċedentement fit-teħid inkunsiderazzjoni tal-perijodi ta’ attività professjonali mwettqa qabel ir-reklutaġġ tal-uffiċjal.
Minn naħa, mis-sentenza Leitner (punt 37) jirriżulta li l-iskala ta’ remunerazzjoni, kif tirriżulta mill-GehG tal‑2015, tista’ żżomm l-effetti prodotti mis-sistema antika ta’ remunerazzjoni u ta’ avvanz, minħabba r-rabta li tali skala tistabbilixxi bejn l-aħħar salarju rċevut skont din is-sistema u l-klassifikazzjoni fis-sistema ġdida ta’ remunerazzjoni u ta’ avvanz.
Sa fejn it-trasferiment isir mingħajr ma ssir distinzjoni bejn l-uffiċjali li kienu żvantaġġati mis-sistema antika ta’ remunerazzjoni u ta’ avvanz u dawk li ma kinux żvantaġġati, għandu jiġi rrilevat li s-sistema Awstrijaka ta’ remunerazzjoni applikabbli għall-kawża prinċipali tidher li għadha bbażata, tal-inqas inizjalment, fuq id-data ta’ referenza tal-avvanz ikkalkolata, skont is-sentenza Leitner, b’mod diskriminatorju, kif ukoll fuq l-ammont ta’ trasferiment li jirriżulta minnha.
Min-naħa l-oħra, skont l-Artikolu 169g(1) tal-GehG tal‑2020, id-data ta’ referenza komparattiva hija kkalkolata billi jittieħdu inkunsiderazzjoni b’mod antiċipat fil-jum tar-reklutaġġ il-perijodi eliġibbli preċedenti mwettqa wara l-għeluq tal-età ta’ 14‑il sena, liema età hija l-età minima meħtieġa fid-dritt tal-Unjoni sabiex tiġi kkuntrattata relazzjoni ta’ xogħol, u b’hekk tippermetti b’mod partikolari li jittieħdu inkunsiderazzjoni, ukoll meta dawn jitwettqu qabel t‑18‑il sena tal-uffiċjal, il-perijodi msemmija fil-punt 1 tal-Artikolu 169g(2) tal-GehG tal‑2020, jiġifieri, essenzjalment, ċerti perijodi ta’ xogħol u ta’ taħriġ li għandhom jittieħdu inkunsiderazzjoni fl-intier tagħhom kif ukoll il-“perijodi l-oħra” imsemmija fil-punt 44 ta’ din is-sentenza.
F’dan ir-rigward, skont l-ispjegazzjonijiet tal-Gvern Awstrijak, dan il-kalkolu  ġdid, fost it‑48 047 każ magħluq sa issa, wassal għal titjib fl-anzjanità fl-iskala tar-remunerazzjonijiet bejn xahar u sena f’19 463 każ, u għal titjib fl-anzjanità fl-iskala ta’ iktar minn sena f’ 2 821 każ, liema każijiet tal-aħħar jirrigwardaw  ta’ sikwit membri tal-persunal li kkuntrattaw relazzjoni ta’ xogħol jew, bħal D. Hütter fil-kawża prinċipali li fuqha hija bbażata l-Kawża C‑88/08,  perijodu ta’ taħriġ eliġibbli qabel l-għeluq it‑18‑il sena, li fir-rigward tagħhom dawn il-perijodi issa għandhom jiġu kkontabbilizzati bħala perijodi eliġibbli fl-intier tagħhom sabiex tiġi stabbilita l-pożizzjoni ta’ dawn l-uffiċjali fl-iskala ta’ remunerazzjoni.
Għalhekk, jidher li, bla ħsara għall-verifiki li għandhom isiru mill-qorti tar-rinviju, id-data ta’ referenza komparattiva effettivament ippermettiet li jittieħdu inkunsiderazzjoni perijodi eliġibbli mwettqa qabel l-għeluq it-18‑il  sena tal-uffiċjal sabiex tiġi kkoreġuta l-anzjanità, stabbilita preċedentement abbażi tal-Artikolu 169c tal-GehG tal‑2015 mingħajr teħid inkunsiderazzjoni tal-imsemmija perijodi.
Il-qorti tar-rinviju madankollu tosserva li, skont l-Artikolu 169g(6) tal-GehG tal‑2020, il-perijodi eliġibbli kollha li jippreċedu r-reklutaġġ tal-uffiċjal ikkonċernat ma għandhomx jittieħdu inkunsiderazzjoni, sa fejn il-perijodi mwettqa wara l-għeluq it‑18‑il sena li diġà kienu s-suġġett ta’ evalwazzjoni għad-data ta’ referenza tal-avvanz ma jistgħux ikunu s-suġġett ta’ evalwazzjoni ġdida.
Madankollu, skont it-“tnaqqis b’rata fissa” previst fl-Artikolu 169g(4) tal-GehG tal‑2020, il-“perijodi l-oħra”, meħuda inkunsiderazzjoni bin-nofs, jittieħdu inkunsiderazzjoni b’mod antiċipat fil-kalkolu tad-data ta’ referenza komparattiva biss jekk dawn jeċċedu tul ta’ erba’ snin.
F’dan ir-rigward, il-qorti tar-rinviju tosserva li, għalkemm il-limitu massimu ta’ “perijodi oħra” li għandu jittieħed inkunsiderazzjoni bin-nofs skont il-punt 2(b) tal-Artikolu 12(1) tal-Liġi dwar is-Salarji tal‑1956, kif emendata mit-Tieni Liġi tal‑2007 li temenda d-dritt tas-servizz pubbliku,  żdied minn tliet snin għal seba’ snin bil-punt 4 tal-Artikolu 169g(3)  tal-GehG tal‑2020, l-Artikolu 169g(4) ta’ din il-liġi għandu bħala effett li din iż-żieda tal-limitu massimu tal-“perijodi l-oħra” għal seba’ snin hija kkumpensata bit-tnaqqis b’rata fissa ta’ erba’ snin previst minn din l-aħħar dispożizzjoni.
Madankollu, għandu jiġi rrilevat, minn naħa, li l-Artikolu 169g(4) tal-GehG tal‑2020 jidher li japplika għall-uffiċjali kollha fis-servizz, mingħajr ma jagħmel distinzjoni skont jekk l-imsemmija uffiċjali kinux żvantaġġati jew le mis-sistema ta’ remunerazzjoni u ta’ avvanz li tirriżulta mill-GehG tal‑2015 skont l-età rispettiva tagħhom, li huwa aspett li għandu jiġi vverifikat ukoll mill-qorti tar-rinviju. Min-naħa l-oħra, it-tnaqqis b’rata fissa ta’ erba’ snin previst minn din id-dispożizzjoni jidher li japplika irrispettivament mill-età tal-uffiċjal li fiha jkunu twettqu l-“perijodi l-oħra” ta’ attività professjonali li hemm riferiment għalihom, jiġifieri qabel jew wara l-għeluq it‑18‑il sena tal-uffiċjal ikkonċernat.
Madankollu, għandu jiġi enfasizzat li, sa fejn it-teħid inkunsiderazzjoni bin-nofs tal-perijodi eliġibbli mwettqa bejn l-età ta’ 14‑il sena u l-età ta’ 18‑il sena huwa kkumpensat bl-applikazzjoni tat-tnaqqis b’rata fissa ta’ erba’ snin, previst fl-Artikolu 169g(4) tal-GehG tal‑2020, l-uffiċjali li għandhom biss tali perijodi mwettqa qabel l-età ta’ 18‑il sena jidhru li huma mċaħħda mid-dritt li jiksbu titjib fil-pożizzjoni tagħhom fl-iskala ta’ remunerazzjoni.
Minn dan isegwi li, f’dan il-każ, minħabba t-tnaqqis b’rata fissa ta’ erba’ snin previst mill-Artikolu 169g(4) tal-GehG tal-2020, il-perijodi ta’ taħriġ tar-rikorrenti inkwistjoni fil-kawża prinċipali ma kellhomx effett sinjifikattiv fuq il-kalkolu tad-data ta’ referenza komparattiva, u dan minkejja ż-żieda ta’ erba’ snin tal-limitu massimu tal-“perijodi l-oħra” fir-rigward tal-perijodu kkunsidrat u, għaldaqstant, laqas ma kellhom effett sinjifikattiv fuq id-determinazzjoni tal-pożizzjoni tagħhom fl-iskala ta’ remunerazzjoni.
Għaldaqstant, bla ħsara għal evalwazzjoni li għandha ssir mill-qorti tar-rinviju, it-Tieni Liġi tal‑2019 li temenda d-dritt tas-servizz pubbliku ma tidhirx li eliminat id-diskriminazzjoni bbażata fuq l-età, ikkonstatata mis-sentenza Leitner, sa fejn, b’mod partikolari, id-determinazzjoni tal-anzjanità fis-sistema ta’ remunerazzjoni tissokta fid-dawl ta’ differenza fit-trattament bejn l-uffiċjali li l-esperjenza professjonali tagħhom inkisbet, anki jekk parzjalment, qabel l-età ta’ 18‑il sena u l-uffiċjali li, wara li l-għeluq ta’ din l-età, kisbu esperjenza tal-istess natura u ta’ tul paragunabbli.
Hemm lok, it-tieni, li jiġi eżaminat jekk din id-differenza fit-trattament ibbażata fuq l-età tistax tiġi ġġustifikata fid-dawl tal-Artikolu 6(1) tad-Direttiva 2000/78.
Skont din id-dispożizzjoni, minkejja l-Artikolu 2(2) ta’ din id-direttiva, l-Istati Membri jistgħu jipprovdu li trattament differenti abbażi tal-età ma għandux jikkostitwixxi diskriminazzjoni, jekk, fil-kuntest tad-dritt nazzjonali, ikun objettivament u raġonevolment iġġustifikat b’għan leġittimu, inklużi għanijiet ta’ politika leġittima tal-impjieg, suq tax-xogħol u taħriġ professjonali, u jekk il-mezzi sabiex jintlaħqu dawk l-għanjiet ikunu xierqa u neċessarji.
F’dan il-każ, mill-proċess għad-dispożizzjoni tal-Qorti tal-Ġustizzja jirriżulta li l-emendi leġiżlattivi tas-sistema ta’ remunerazzjoni u ta’ avvanz inkwistjoni fil-kawża prinċipali jidhru li huma ggwidati minn kunsiderazzjonijiet baġitarji u amministrattivi, aspett li għandu jiġi vverifikat mill-qorti tar-rinviju.
Minkejja li huwa minnu li, skont il-ġurisprudenza tal-Qorti tal-Ġustizzja, kunsiderazzjonijiet baġitarji jistgħu jkunu l-bażi tal-għażliet ta’ politika soċjali ta’ Stat Membru u jistgħu jinfluwenzaw in-natura jew il-portata tal-miżuri li huwa jkun jixtieq jadotta, tali kunsiderazzjonijiet waħedhom ma jistgħux jikkostitwixxu għan leġittimu fis-sens tal-Artikolu 6(1) tad-Direttiva 2000/78 (sentenza tal‑21 ta’ Lulju 2011, Fuchs u Köhler, C‑159/10 u C‑160/10, EU:C:2011:508, punt 74). L-istess jgħodd fir-rigward tal-kunsiderazzjonijiet amministrattivi msemmija mill-Gvern Awstrijak (sentenza Leitner, punt 43 u l-ġurisprudenza ċċitata).
B’hekk, anki jekk il-leġiżlazzjoni inkwistjoni fil-kawża prinċipali tista’ tiżgura l-protezzjoni tad-drittijiet kweżiti u tal-aspettattivi leġittimi fir-rigward tal-uffiċjali vantaġġati mis-sistema ta’ remunerazzjoni prevista fil-GehG tal‑2015, din ma tidhirx li hija xierqa sabiex tistabbilixxi sistema nondiskriminatorja għall-uffiċjali żvantaġġati minn din is-sistema ta’ remunerazzjoni u ta’ avvanz, peress li tidher li żżomm b’mod definittiv fir-rigward tagħhom id-diskriminazzjoni abbażi tal-età stabbilita mis-sistema preċedenti (ara, b’analoġija, is-sentenza Leitner, punt 49).
Mill-kunsiderazzjonijiet kollha preċedenti jirriżulta li r-risposta għall-ewwel domanda għandha tkun li l-Artikoli 1, 2 u 6 tad-Direttiva 2000/78, moqrija flimkien mal-Artikolu 21 tal-Karta, għandhom jiġu interpretati fis-sens li jipprekludu leġiżlazzjoni nazzjonali li tipprovdi li l-klassifikazzjoni ta’ uffiċjal hija stabbilita abbażi tal-anzjanità tiegħu fl-iskala ta’ remunerazzjoni ta’ sistema antika ta’ remunerazzjoni meqjusa diskriminatorja sa fejn din is-sistema kienet tippermetti biss it-teħid inkunsiderazzjoni, għall-finijiet ta’ din l-anzjanità, ta’ perijodi eliġibbli li jippreċedu r-reklutaġġ tal-uffiċjal imwettqa b’effett mill-età ta’ 18‑il sena bl-esklużjoni ta’ dawk imwettqa qabel din l-età, fejn din il-leġiżlazzjoni tipprovdi li korrezzjoni tal-perijodi eliġibbli tal-uffiċjal li jippreċedu r-reklutaġġ tiegħu, kif ikkalkolati inizjalment, issir billi tiġi ddeterminata data ta’ referenza komparattiva, li għall-finijiet tagħha, sabiex tiġi kkalkolata din l-anzjanità, jittieħdu inkunsiderazzjoni l-perijodi eliġibbli li jippreċedu r-reklutaġġ imwettqa qabel ma dan l-uffiċjal għalaq it‑18-il sena meta, minn naħa, fir-rigward tal-perijodi wara t‑tmintax-il sena, huma biss il-“perijodi l-oħra” li għandhom jiġu kkunsidrati bin-nofs, li jittieħdu inkunsiderazzjoni u, min-naħa l-oħra, l-imsemmija “perijodi oħra” jiżdiedu minn tlieta sa seba’ snin iżda jittieħdu inkunsiderazzjoni biss sa fejn jeċċedu erba’ snin.

Fuq it
‑
tieni domanda
Permezz tat-tieni domanda tagħha, il-qorti tar-rinviju tistaqsi, essenzjalment, jekk id-dritt tal-Unjoni għandux jiġi interpretat fis-sens li jipprekludi leġiżlazzjoni nazzjonali li tipprovdi li, fil-konfront ta’ uffiċjali li fir-rigward tagħhom kienet pendenti proċedura intiża li tiddefinixxi mill-ġdid il-pożizzjoni tagħhom fl-iskala ta’ remunerazzjoni fid-data ta’ pubblikazzjoni ta’ emenda leġiżlattiva tas-sistema ta’ remunerazzjoni li tinkludi din l-iskala,  ir-remunerazzjonijiet għandhom jiġu kkalkolati mill-ġdid skont id-dispożizzjonijiet il-ġodda dwar id-data ta’ referenza komparattiva, liema dispożizzjonijiet jinkludu limitazzjonijiet ġodda fir-rigward tal-portata massima tal-perijodi eliġibbli, filwaqt li tali kalkolu ma jsirx fil-konfront ta’ uffiċjali li fir-rigward tagħhom proċedura li għandha għan identiku, mibdija preċedentement, tkun diġà ngħalqet permezz ta’ deċiżjoni definittiva, ibbażata fuq data ta’ referenza stabbilita b’mod iktar favorevoli skont is-sistema antika li d-dispożizzjonijiet tagħha, li ġew ikkonstatati bħala diskriminatorji mill-qorti nazzjonali, ma ġewx applikati b’applikazzjoni diretta tal-prinċipju ta’ ugwaljanza fit-trattament previst mid-dritt tal-Unjoni.
Sabiex tingħata risposta għal din id-domanda, għandu jiġi eżaminat jekk il-leġiżlazzjoni nazzjonali inkwistjoni fil-kawża prinċipali, sa fejn tissuġġetta l-kalkolu l-ġdid tar-remunerazzjonijiet, imwettaq abbażi tad-dispożizzjonijiet dwar id-data ta’ referenza komparattiva, għall-fatt li proċedura intiża li tiddefinixxi mill-ġdid il-pożizzjoni tal-uffiċjal fl-iskala ta’ remunerazzjoni kienet pendenti jew magħluqa fil-mument tal-pubblikazzjoni ta’ din il-leġiżlazzjoni, tikkostitwixxix differenza fit-trattament li tmur kontra d-dritt tal-Unjoni.
F’dan ir-rigward, minn naħa, mill-Artikolu 169f(3) tal-GehG tal‑2020 jirriżulta li, meta proċeduri li għandhom bħala suġġett it-teħid inkunsiderazzjoni ta’ perijodi ta’ attività li jippreċedu r-reklutaġġ ta’ uffiċjali kienu pendenti fil-jum tal-pubblikazzjoni tat-Tieni Liġi tal‑2019 li temenda d-dritt tas-servizz pubbliku, l-iffissar mill-ġdid tad-data ta’ referenza tal-avvanz, l-iffissar mill-ġdid tal-anzjanità fl-iskala ta’ remunerazzjoni jew l-iffissar tal-pożizzjoni ta’ dawn l-uffiċjali f’din is-sistema jsir fil-kuntest ta’ dawn il-proċeduri.
Min-naħa l-oħra, minn qari
a contrario
tal-punt 4 tal-Artikolu 169f(1) tal-GehG tal‑2020 jirriżulta li huma esklużi minn tali klassifikazzjoni mill-ġdid l-uffiċjali li fir-rigward tagħhom data ta’ referenza ġdida tal-avvanz kienet, fid-data tal-pubblikazzjoni tat-Tieni Liġi tal‑2019 li temenda d-dritt tas-servizz pubbliku, diġà ġiet stabbilita definittivament, billi ttieħdu inkunsiderazzjoni l-perijodi ta’ attività li jippreċedu r-reklutaġġ ta’ dawn l-uffiċjali mwettqa qabel l-età ta’ 18-il sena, wara talba f’dan is-sens, b’tali mod li l-applikazzjoni ta’ din id-data l-ġdida wasslet għal titjib tal-pożizzjoni tal-uffiċjali kkonċernati fis-sistema ta’ remunerazzjoni.
Għaldaqstant, fir-rigward tal-kategoriji ta’ persuni paragunabbli, l-Artikolu 169f(3) tal-GehG tal‑2020 jidher li għandu l-effett, bla ħsara għal evalwazzjoni li għandha ssir mill-qorti tar-rinviju, li l-uffiċjali li setgħu wasslu għat-tmiem tagħhom proċeduri li fihom huma invokaw l-eżistenza ta’ diskriminazzjoni bbażata fuq l-età jibbenefikaw minn teħid inkunsiderazzjoni sħiħ tal-perijodi ta’ attività li jippreċedu r-reklutaġġ tagħhom imwettqa qabel l-età ta’ 18‑il sena. Kuntrarjament, fil-każ li tali proċeduri kienu għadhom ma ngħalqux fid-data tal-pubblikazzjoni tat-Tieni Liġi tal‑2019 li temenda d-dritt tas-servizz pubbliku, jiġifieri fit‑8 ta’ Lulju 2019, l-uffiċjali kkonċernati huma ttrattati bl-istess mod bħall-uffiċjali l-oħra kollha, li fir-rigward tagħhom il-korrezzjoni tad-data ta’ referenza komparattiva għandha ssir
ex officio
.
Għalhekk, jidher li, bla ħsara għal verifika mill-qorti tar-rinviju, għall-ewwel kategorija ta’ uffiċjali, it-trattament li l-Qorti tal-Ġustizzja qieset li huwa diskriminatorju fis-sentenza Leitner intemm, sa fejn dawn l-uffiċjali setgħu jibbenefikaw mis-soluzzjoni esposta fil-punt 75 ta’ din is-sentenza, li tikkonsisti b’mod partikolari fil-fatt li,  sakemm ma jkunux ġew adottati miżuri li jistabbilixxu mill-ġdid l-ugwaljanza fit-trattament, l-uffiċjali żvantaġġati mis-sistema l-antika ta’ remunerazzjoni u ta’ avvanz għandhom jingħataw l-istess benefiċċji bħal dawk li setgħu jibbenefikaw minnhom l-uffiċjali vantaġġati minn din is-sistema, fir-rigward kemm tat-teħid inkunsiderazzjoni ta’ perijodi ta’ servizz imwettqa qabel l-età ta’ 18‑il sena kif ukoll tal-avvanz fil-livell tar-remunerazzjonijiet. Kuntrarjament, kif jirriżulta mir-risposta tal-Qorti tal-Ġustizzja għall-ewwel domanda, dan ma huwiex il-każ fir-rigward tat-tieni kategorija ta’ uffiċjali.
Il-qorti tar-rinviju tosserva li, fir-rigward tar-rikorrenti fil-kawża prinċipali, li jaqgħu taħt din it-tieni kategorija, l-awtorità fiskali kkalkolat mill-ġdid għal kull wieħed minnhom data ta’ referenza tal-avvanz li tieħu inkunsiderazzjoni tliet snin addizzjonali meta mqabbla mad-data ta’ referenza tal-avvanz li kienet ġiet applikata fir-rigward tagħhom wara r-reklutaġġ tagħhom. Madankollu, dawn il-kalkoli l-ġodda ma wasslux għal titjib tal-pożizzjoni ta’ dawn ir-rikorrenti fl-iskala ta’ remunerazzjoni, peress li l-proċeduri li jikkonċernawhom kienu għadhom pendenti fid-data tal-pubblikazzjoni tat-Tieni Liġi tal‑2019 li temenda d-dritt tas-servizz pubbliku. Għalhekk, id-data ta’ referenza komparattiva għandha, mill-ġdid, tirriżulta mid-data ta’ referenza tal-avvanz li ġiet applikata fir-rigward tagħhom wara r-reklutaġġ tagħhom, jiġifieri minn data li kienet ġiet ikkalkolata b’mod diskriminatorju. Minn dan isegwi li ma kienx hemm titjib tad-data ta’ referenza tal-avvanz applikabbli għall-imsemmija rikorrenti bi tliet snin addizzjonali, iżda biss bi ftit jiem.
F’dan ir-rigward, għandu jiġi enfasizzat li kull miżura intiża li telimina diskriminazzjoni kontra d-dritt tal-Unjoni, inklużi miżuri individwali dwar l-għoti lill-persuni fi ħdan il-kategorija żvantaġġata tal-istess vantaġġi bħal dawk li jibbenefikaw minnhom il-persuni tal-kategorija privileġġata, tikkostitwixxi implimentazzjoni ta’ dan id-dritt, li għandha tosserva r-rekwiżiti tiegħu (ara, f’dan is-sens, is-sentenza tas‑7 ta’ Ottubru 2019, Safeway, C‑171/18, EU:C:2019:839, punt 37).
Fost dawn ir-rekwiżiti hemm dawk li jirriżultaw mill-prinċipju ġenerali ta’ ugwaljanza fit-trattament stabbilit fl-Artikolu 20 tal-Karta u mill-prinċipju ta’ ċertezza legali.
Mill-ġurisprudenza tal-Qorti tal-Ġustizzja jirriżulta li leġiżlazzjoni nazzjonali, bħall-Artikolu 169f(3) tal-GehG tal‑2020, li għandha l-effett, f’ċirkustanzi bħal dawk inkwistjoni fil-kawża prinċipali, li tittratta b’mod differenti lill-uffiċjali li bdew proċedura sabiex jiksbu ffissar ġdid tad-data ta’ referenza tal-avvanz li tikkonċernahom abbażi tal-perijodi ta’ attività li jippreċedu r-reklutaġġ tagħhom u li twettqu qabel l-età ta’ 18‑il sena, skont jekk l-awtoritajiet jew il-qrati li għandhom kompetenza fir-rigward ta’ eżami mill-ġdid ta’ dawn il-perijodi kinux diġà ddeċidew definittivament jew le, tmur kontra l-prinċipju ta’ ugwaljanza fit-trattament, kif stabbilit fl-Artikolu 20 tal-Karta, u l-prinċipju ta’ ċertezza legali, li jeżiġu trattament identiku u prevedibbli għall-uffiċjali kollha li jinsabu kronoloġikament fl-istess sitwazzjoni, sa fejn it-teħid inkunsiderazzjoni tal-imsemmija perijodi jidher li jiddependi minn ċirkustanzi mhux imputabbli lill-uffiċjali kkonċernati, bħat-tul tal-ipproċessar tat-talbiet tagħhom (ara, b’analoġija, is-sentenza tad‑9 ta’ Settembru 2021, Bundesrepublik Deutschland (Membru tal-familja), C‑768/19, EU:C:2021:709, punt 41 u l-ġurisprudenza ċċitata).
Fid-dawl tal-kunsiderazzjonijiet preċedenti, ir-risposta li għandha tingħata għat-tieni domanda għandha tkun li l-prinċipju ta’ ugwaljanza fit-trattament, kif stabbilit fl-Artikolu 20 tal-Karta, kif ukoll il-prinċipju ta’ ċertezza legali għandhom jiġu interpretati fis-sens li jipprekludu leġiżlazzjoni nazzjonali li tipprovdi li, fil-konfront ta’ uffiċjali li fir-rigward tagħhom kienet pendenti proċedura intiża li tiddefinixxi mill-ġdid il-pożizzjoni tagħhom fl-iskala ta’ remunerazzjoni fid-data ta’ pubblikazzjoni ta’ emenda leġiżlattiva tas-sistema ta’ remunerazzjoni li tinkludi din l-iskala, ir-remunerazzjonijiet għandhom jiġu kkalkolati mill-ġdid skont id-dispożizzjonijiet il-ġodda dwar id-data ta’ referenza komparattiva, liema dispożizzjonijiet jinkludu limitazzjonijiet ġodda fir-rigward tal-portata massima tal-perijodi eliġibbli, b’mod li tali diskriminazzjoni bbażata fuq l-età kuntrarja għall-Artikoli 1, 2 u 6 tad-Direttiva 2000/78, moqrija flimkien mal-Artikolu 21 tal-Karta, ma hijiex eliminata, filwaqt li tali kalkolu ma jsirx fil-konfront ta’ uffiċjali li fir-rigward tagħhom proċedura li għandha għan identiku, mibdija preċedentement, tkun diġà ngħalqet permezz ta’ deċiżjoni definittiva, ibbażata fuq data ta’ referenza stabbilita b’mod iktar favorevoli skont is-sistema antika li d-dispożizzjonijiet tagħha, li ġew ikkonstatati bħala diskriminatorji mill-qorti nazzjonali, ma ġewx applikati b’applikazzjoni diretta tal-prinċipju ta’ ugwaljanza fit-trattament previst mid-dritt tal-Unjoni.

Fuq it
‑
tielet domanda
Permezz tat-tielet domanda tagħha, il-qorti tar-rinviju tistaqsi, essenzjalment, jekk l-Artikoli 1, 2 u 6 tad-Direttiva 2000/78, moqrija flimkien mal-Artikolu 21 tal-Karta, għandhomx jiġu interpretati fis-sens li jipprekludu leġiżlazzjoni nazzjonali li tipprovdi li l-perijodi ta’ apprendistat imwettqa ma’ awtorità reġjonali nazzjonali għandhom jittieħdu inkunsiderazzjoni fl-intier tagħhom, fil-kuntest tad-determinazzjoni tad-data ta’ referenza komparattiva, biss meta l-uffiċjal ikkonċernat ikun ġie rreklutat mill-Istat wara ċerta data, filwaqt li l-perijodi ta’ apprendistat jittieħdu inkunsiderazzjoni bin-nofs, billi jkunu suġġetti għal tnaqqis b’rata fissa, meta l-uffiċjal ikkonċernat ikun ġie rreklutat mill-Istat qabel din id-data.
Qabelxejn, għandu jitfakkar, kif jirriżulta mill-Artikolu 47 ta’ din is-sentenza, li mill-Artikolu 2(1) tad-Direttiva 2000/78, moqri flimkien mal-Artikolu 1 tagħha, jirriżulta li, għall-finijiet ta’ din id-direttiva, il-prinċipju ta’ ugwaljanza fit-trattament jeżiġi l-assenza ta’ kull diskriminazzjoni diretta jew indiretta bbażata, b’mod partikolari, fuq l-età. Barra minn hekk, mill-Artikolu 2(2)(b) tal-imsemmija direttiva jirriżulta li, għall-finijiet tagħha, diskriminazzjoni indiretta bbażata fuq l-età tirriżulta meta dispożizzjoni, kriterju jew prassi li jidhru newtrali jistgħu jimplikaw żvantaġġ lil persuni ta’ età partikolari, meta mqabbla ma’ persuni oħra, sakemm din id-dispożizzjoni, dan il-kriterju jew din il-prassi ma jkunux oġġettivament iġġustifikati minn skop leġittimu u sakemm il-mezzi sabiex jintlaħaq dan l-iskop jkunu xierqa u neċessarji.
Għaldaqstant, sabiex jiġi ddeterminat jekk ir-rikorrenti fil-kawża prinċipali jistgħux jinvokaw il-prinċipju mfakkar fil-punt preċedenti, għandu jiġi vverifikat jekk, f’ċirkustanzi bħal dawk inkwistjoni fil-kawża prinċipali, l-uffiċjali rreklutati mill-Istat federali Awstrijak sal‑31 ta’ Marzu 2000 inkluż u dawk irreklutati wara din id-data jingħatawx, direttament jew indirettament, trattament differenti minħabba l-età li kellhom fid-data tar-reklutaġġ tagħhom.
F’dan ir-rigward, għandu jiġi kkonstatat li, konformement mal-punt 5 tal-Artikolu 169g(3) tal-GehG tal‑2020, il-perijodi ta’ apprendistat ma’ awtorità reġjonali nazzjonali għandhom jittieħdu inkunsiderazzjoni biss, fil-kuntest tad-determinazzjoni tad-data ta’ referenza komparattiva, jekk l-uffiċjal ikkonċernat ikun beda relazzjoni ta’ xogħol mal-Istat Federali Awstrijak wara l‑31 ta’ Marzu 2000.
F’dan il-każ, il-perijodi ta’ apprendistat tar-rikorrenti fil-kawża prinċipali, imwettqa ma’ awtorità reġjonali nazzjonali, ma jistgħux jittieħdu inkunsiderazzjoni fl-intier tagħhom fil-kuntest tad-determinazzjoni tad-data komparattiva, peress li kull wieħed minnhom ġie rreklutat mill-Istat Federali Awstrijak qabel l‑31 ta’ Marzu 2000.
Minn dan isegwi li din id-differenza fit-trattament tirriżulta mid-data ta’ reklutaġġ tal-uffiċjali minn dan l-Istat, peress li huwa abbażi ta’ din id-data li r-regoli marbuta mat-teħid inkunsiderazzjoni tal-perijodi ta’ apprendistat huma applikabbli.
Bħala l-uniku kriterju rilevanti għall-finijiet tal-applikazzjoni tar-regoli dwar it-teħid inkunsiderazzjoni tal-perijodi ta’ apprendistat li jirriżultaw mill-GehG tal‑2020, id-data ta’ reklutaġġ tal-uffiċjal mill-Istat Federali Awstrijak, prevista fil-punt 5 tal-Artikolu 169g(3) tal-GehG tal‑2020, tikkostitwixxi kriterju indipendenti mill-età tal-uffiċjal fid-data tar-reklutaġġ tiegħu. Għaldaqstant, dan il-kriterju, li jissuġġetta l-applikazzjoni tar-regoli l-ġodda esklużivament għad-data ta’ reklutaġġ bħala element oġġettiv u newtrali, huwa manifestament skonness ma kwalunkwe teħid inkunsiderazzjoni tal-età tal-persuni rreklutati (sentenza tal‑14 ta’ Frar 2019, Horgan u Keegan, C‑154/18, EU:C:2019:113, punt 25 u l-ġurisprudenza ċċitata).
Konsegwentement, il-kundizzjonijiet il-ġodda ta’ teħid inkunsiderazzjoni tal-perijodi ta’ apprendistat imwettqa ma’ awtorità reġjonali nazzjonali, skont id-data tad-dħul fis-servizz mal-Istat Federali Awstrijak, huma bbażati fuq kriterju li bl-ebda mod ma huwa marbut mal-età tal-uffiċjali kkonċernati, u barra minn hekk xejn ma jindika li l-imsemmija kundizzjonijiet jinkludu kwalunkwe tip ta’ diskriminazzjoni indiretta bbażata fuq l-età (ara, f’dan is-sens, is-sentenza tal‑20 ta’ Ottubru 2022, Curtea de Apel Alba Iulia
et
, C‑301/21, EU:C:2022:811, punti 58 u 59 kif ukoll il-ġurisprudenza ċċitata).
Fid-dawl tal-osservazzjonijiet preċedenti, ir-risposta li għandha tingħata għat-tielet domanda għandha tkun li l-Artikoli 1, 2 u 6 tad-Direttiva 2000/78, moqrija flimkien mal-Artikolu 21 tal-Karta, għandhom jiġu interpretati fis-sens li ma jipprekludux leġiżlazzjoni nazzjonali li tipprovdi li l-perijodi ta’ apprendistat imwettqa ma’ awtorità reġjonali nazzjonali għandhom jittieħdu inkunsiderazzjoni fl-intier tagħhom, fil-kuntest tad-determinazzjoni tad-data ta’ referenza komparattiva, biss meta l-uffiċjal ikkonċernat ikun ġie rreklutat mill-Istat wara ċerta data, filwaqt li l-perijodi ta’ apprendistat jittieħdu inkunsiderazzjoni bin-nofs, billi jkunu suġġetti għal tnaqqis b’rata fissa, meta l-uffiċjal ikkonċernat ikun ġie rreklutat mill-Istat qabel din id-data.

Fuq l-ispejjeż
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tieni Awla) taqta’ u tiddeċiedi:
1)
L-Artikoli 1, 2 u 6 tad-Direttiva tal-Kunsill 2000/78/KE tas
‑
27 ta’ Novembru 2000 li tistabbilixxi qafas ġenerali għall-ugwaljanza fit-trattament fl-impjieg u fix-xogħol, moqrija flimkien mal-Artikolu 21 tal-Karta tad-Drittijiet Fundamentali tal-Unjoni Ewropea,
għandhom jiġu interpretati fis-sens li:
jipprekludu leġiżlazzjoni nazzjonali li tipprovdi li l-klassifikazzjoni ta’ uffiċjal hija stabbilita abbażi tal-anzjanità tiegħu fl-iskala ta’ remunerazzjoni ta’ sistema antika ta’ remunerazzjoni meqjusa diskriminatorja sa fejn din is-sistema kienet tippermetti biss it-teħid inkunsiderazzjoni, għall-finijiet ta’ din l-anzjanità, ta’ perijodi eliġibbli li jippreċedu r-reklutaġġ tal-uffiċjal imwettqa b’effett mill-età ta’ 18
‑
il sena bl-esklużjoni ta’ dawk imwettqa qabel din l-età, fejn din il-leġiżlazzjoni tipprovdi li korrezzjoni tal-perijodi eliġibbli tal-uffiċjal li jippreċedu r-reklutaġġ tiegħu, kif ikkalkolati inizjalment, issir billi tiġi ddeterminata data ta’ referenza komparattiva, li għall-finijiet tagħha, sabiex tiġi kkalkolata din l-anzjanità, jittieħdu inkunsiderazzjoni l-perijodi eliġibbli li jippreċedu r-reklutaġġ imwettqa qabel ma dan l-uffiċjal għalaq it
‑
18-il sena meta, minn naħa, fir-rigward tal-perijodi wara t
‑
tmintax-il sena, huma biss il-“perijodi l-oħra” li għandhom jiġu kkunsidrati bin-nofs, li jittieħdu inkunsiderazzjoni u, min-naħa l-oħra, l-imsemmija “perijodi oħra” jiżdiedu minn tlieta sa seba’ snin iżda jittieħdu inkunsiderazzjoni biss sa fejn jeċċedu erba’ snin.
2)
Il-prinċipju ta’ ugwaljanza fit-trattament, kif stabbilit fl-Artikolu 20 tal-Karta tad-Drittijiet Fundamentali, kif ukoll il-prinċipju ta’ ċertezza legali
għandhom jiġu interpretati fis-sens li:
jipprekludu leġiżlazzjoni nazzjonali li tipprovdi li, fil-konfront ta’ uffiċjali li fir-rigward tagħhom kienet pendenti proċedura intiża li tiddefinixxi mill-ġdid il-pożizzjoni tagħhom fl-iskala ta’ remunerazzjoni fid-data ta’ pubblikazzjoni ta’ emenda leġiżlattiva tas-sistema ta’ remunerazzjoni li tinkludi din l-iskala, ir-remunerazzjonijiet għandhom jiġu kkalkolati mill-ġdid skont id-dispożizzjonijiet il-ġodda dwar id-data ta’ referenza komparattiva, liema dispożizzjonijiet jinkludu limitazzjonijiet ġodda fir-rigward tal-portata massima tal-perijodi eliġibbli, b’mod li tali diskriminazzjoni bbażata fuq l-età kuntrarja għall-Artikoli 1, 2 u 6 tad-Direttiva 2000/78, moqrija flimkien mal-Artikolu 21 tal-Karta, ma hijiex eliminata, filwaqt li tali kalkolu ma jsirx fil-konfront ta’ uffiċjali li fir-rigward tagħhom proċedura li għandha għan identiku, mibdija preċedentement, tkun diġà ngħalqet permezz ta’ deċiżjoni definittiva, ibbażata fuq data ta’ referenza stabbilita b’mod iktar favorevoli skont is-sistema antika li d-dispożizzjonijiet tagħha, li ġew ikkonstatati bħala diskriminatorji mill-qorti nazzjonali, ma ġewx applikati b’applikazzjoni diretta tal-prinċipju ta’ ugwaljanza fit-trattament previst mid-dritt tal-Unjoni.
3)
L-Artikoli 1, 2 u 6 tad-Direttiva 2000/78, moqrija flimkien mal-Artikolu 21 tal-Karta tad-Drittijiet Fundamentali,
għandhom jiġu interpretati fis-sens li:
ma jipprekludux leġiżlazzjoni nazzjonali li tipprovdi li l-perijodi ta’ apprendistat imwettqa ma’ awtorità reġjonali nazzjonali għandhom jittieħdu inkunsiderazzjoni fl-intier tagħhom, fil-kuntest tad-determinazzjoni tad-data ta’ referenza komparattiva, biss meta l-uffiċjal ikkonċernat ikun ġie rreklutat mill-Istat wara ċerta data, filwaqt li l-perijodi ta’ apprendistat jittieħdu inkunsiderazzjoni bin-nofs, billi jkunu suġġetti għal tnaqqis b’rata fissa, meta l-uffiċjal ikkonċernat ikun ġie rreklutat mill-Istat qabel din id-data.
Firem
*
Lingwa tal-kawża: il-Ġermaniż.